text:
भाग- नौ
बलराम पांड़े कईथे, गुरूजी के संदेस वैज्ञानिक अऊ तार्किक हे । एक पथरा के मूर्ति ह कईसे खाही मांस, मछली, नर मन ल, मानव ल, ऐ तो अवैज्ञानिक अंधविस्वास हे । ऐ पूजेरी, पंडा मन अपन दुकानदारी, खाय, कमाय के धंधा बना लेय हे चन्द्रकला ह नरियर फोड़थे । नरियर दो टुकड़ा हो जाथे । रामदेव कईथे दे बेटा मय फोड़ देत हंव । पाँच नरियल चढ़ाय रहय । चन्द्रप्रकास देवी जी से माँगेय रहय कि मोर सादी बिन बाधा के करा देबे । रमौतीन अऊ पुस्पा बेटा के बिहाव म नवा लूगरा पहने रहय । पूरनिमा अपन दूनों लईका मन ल देवी दरसन कराके, महानदी के पानी देखत रहय । महानदी म बांध के पानी भरे दिखत रहय । अतका पानी भरे नई देखे रहिच । चिरई, चुरगुन मन उड़त रहय झुंड के झुंड । पूरनिमा बेटी रूना ह ताली पीट पीट के हांसत रहय । बहुत बढ़िया सुन्दर दृस्य दिखत रहय । महानदी ह सबके मन ल मोह लिच ।
चन्द्रकला कईथे बाबूजी जल्दी चलव, दू बजे तक गिरौदपुरी पहुँचना हे । रामदेव अऊ कामदेव ह नारियल के परसाद बाँटीन । अपन अपन गाड़ी म बईठ के सीधा सारंगढ़ भटगाँव से गिधौरी से गिरौदपुरी, सड़क पक्की होगे रहय । काबर मुख्यमंत्री अर्जुन सिंह जी अवईया रहय । चन्द्रकला गिरौदपुरी के तरिया के पास ठीक डेढ़ बजे पहुँच गे । तरिया के चारों मुंड़ा मेड़ म आमा के रूख लगे रहय । साफ सुन्दर पानी, छोटे झील जईसे दिखत रहय । पानी कभू खतम नई होवय । चन्द्रकला कईथे आमा के छाँव म अगोर लेथन । एके संग जाबो । बलराम, पुस्पा देखथे चारो ओर आदमी आदमी, बस ट्रेक्टर, बइला गाड़ी, जीप, कार, मिनी बस, हजारों के संख्या म खड़े रहय । जेहा जिहाँ जगा मिले रहय भोजन बनात खात पियत पड़े रहय । सड़क म चले के जगह नई रहय । आत रहय, जात रहय । का कहिबे अब्बड़ मेला भराय रहय ।
भारद्वाज साहेब ह तीन कार जीप म भर के अपन परिवार अऊ प्रेमलता के सहेली मन ला लाय रहय । आमा तरी म जीप रूकवाथे । चन्द्रप्रकास देख लेथे । आईये बाबूजी आईये । चन्द्रप्रकास भारद्वाज अऊ सास के पाँव छूथे । चन्द्रप्रकास अपन पिताजी से परिचय कराथे । बलराम पांड़े अऊ भारद्वाज समधी भेंट करथे । पुस्पा देवी, रमौतीन प्रेमलता के मन जानकी से भेंट करथे । सब एक दूसर से भेंट पयलगी करथे । छाया म चादर, दरी बिछा के बईठ जाथे । पुस्पा, चन्द्रकला लूगरा, जेवर, गहना लाय रहय तेला प्रेमलता ल पहिनाथे । प्रेमलता ह सबके पाँव पड़थे । सब कोई आसीरबाद देथे । सुखी रहो । रमौतीन देख के खुस हो जाथे । प्रसन्नता के महौल रहय । सब नवा लूगरा, कुरता पहिन के तियार होगे । चन्द्रकला पूरनिमा ह प्रेमलता ल जेवर म लाद दीन । माथे म बिंदिया, गर म हार, कान म झुमका, पाँव म पईरी, नाक म छार, कमर म कमर पट्टा, सोने के रूपिया । हाथ म कंगनी, अंगूठी, बिछिया, पाँचों पाँव अऊ हाथ म सोने के अंगूठी । पियर कोसा के लूगरा म प्रेमलता बहिनी ह । चन्द्रकला, पूरनिमा, चन्दा, प्रेमलता के माँ अऊ सहेली मन सज के तियार होगे । चन्द्रप्रकास ह सफेद सूट पहिने रहय । सफेद धोती के पगड़ी बाँधे रहय । बहुत सुन्दर दूल्हा, दूल्हान दिखय ।
भारद्वाज साहब ह धोती, कुरता, लूगरा लाय रहय । सब ल दे देते । अपन ह धोती कुरता सफेद रंग के । सफेद धोती के पगड़ी बाँधे रहय । बलराम पांड़े ल धोती, कुरता, पगड़ी पहिनाईच । रामदेव, कामदेव, सुनील सब सफेद धोती कुरता पगड़ी बांधे रहय । सब जाय के तिहारी करे लगिन । मेला म देखनी होगे, का होवत हे । वईसे भी सड़क खचाखच भरे रहय । चन्द्रप्रकास के दोस्त मन आगे रहय । पुलिस थानेदार, तहसीलदार, पटवारी, आर.आई. एस.डी.ओ. साहब मन अगवानी करीन । दो पुलिस वाला मन रद्दा बनावत गईन । पूछय का होही । काकर बिहाव में आय हन । जैत खाम म बिहाव होही । करीब एक घंटा म मंदिर के पास पहुँचीन । बहुत भीड़ रहय । लाखों भक्त जन दरसन बर जुरे रहय । एक कि.मी. लाईन लगे रहय । मेला अधिकारी पुलिस वाला मन मंदिर के पास ले जाथे । मंदिर म बाबा जजी के खड़ाऊ के पूजा करथे । भभूत ल चंदन जईसे लगाते । चन्द्रप्रकास अऊ प्रेमलता बाबाजी के खड़ाऊ म नारियल अगरबत्ती चढ़ाथे । राजमहंत रामसनेही सेदरी वाला ह पूजा कराथे । मोहन, जानकी, बलराम, पुस्पा देवी, चन्द्रकला, चंदा, पूरनिमा, सुनील, रामदेव, कामदेव सब झन पूजा करथे । बहुत भीड़ रहय । पूजा करके जैत खाम के पास आ जाथे ।
राजमहंत, रामसनेही, दीवानचंद, सत्यनारायण, मजनू, नरसिंह, पुन्नूलाल मोहले सासंद बिलासपुर । बिहाव करे बर जैतखाम के पास ले जाथे । प्रेमलता अऊ चन्द्रप्रकास ल बुलाके पास बैइठाथे । चन्दा ह धोती म गाँठ बाँध थे । राजमहंत, रामसनेही ह गुरूजी के आरती गाथे ।
आरती गीत – पहिली आरती जगमग जोति,
हीरा पदारथ बरत मोती हो,
होत आरती सतनाम साहेब के ।
वर-वधू से पूजा कराथे । माँ बाप, सास ससुर सबसे पूजा कराथे । नारियल चढ़ावथे । महंत जी बोलथे, बेटी प्रेमलता तय आगू चलके सात भांवर किंदर ले । सात भाँवर घूम के बिहाव के नेग पूरा करथे । सब झन मन बधाई देथे । महंत जी परम पूज्य गुरू घासीदास बाबा जी की जय, तीन बार बोलाथे । जय सतनाम, साहेब सतनाम । गिरौदपुरी के पहाड़ी म जय सतनाम के आवाज गूंज उठथे । महंत जी ह वर, वधू ल आसीरबाद देथे । महंत जी पूजा आरती कराथे । कंठी अऊ जनेऊ पहिनाथे । करूणा माता ह नरियर अऊ इक्कीस रूपिया लेके । सतनामी बना देथे । बलराम पांडेय कईथे मय अपन नाम ल बदल हूँ । महंत जी ह पात्रे सरनेम रख देथे, बलराम पात्रे होगे । संत गुरू घासीदास जी के जय बोलथे । जय सतनाम के नारा लगाथे । वर वधू ल सब संत, महंत मन आसीस देईन ।
चन्द्रकला अऊ चन्दा कईथे चलव पंडाल के पास बईठ वो वहाँ कुरसी लगे हे । वर-वधू मोहन, बलराम, पुस्पा, पूरनिमा, रमौतीन, रामदेव, कामदेव, सुनील, आके बईठ जाथे । मुख्यमंत्री अर्जुन सिंह जी चार बजे हेलीकाप्टर से गिरौदपुरी पहुँचीस । अर्जुन संह सीधे मंदिर म जाके पूजा करिच । जैत स्तम्भ म नारियल फोड़च । नारियल के परसाद ग्रहण करीच । जय सतनाम कहिच । सतनाम के जयकार से आकास गूंज उठिस । अर्जुन सिंह के संग म बंसीलाल घृतलहरे, केयूर भूषण, किसनलाल कुर्रे, डॉ. दुमनलाल, बी.आर. यादव, कलेक्टर अजीत जोगी, डॉ. खेलनराम जांगड़े विधायक, मदन सिंह डहरिया, नरसिंह मंडल, के.पी. खांडे, एम.आर. जोलहे, जैतराम सोनी, यू.डी. बद्येल, सुन्दर लहरे, धनेस पाटिला, अऊ कई विधायक मन आय रहय । कलेक्टर अजीत जोगी ह मंच से पहिली अंतरजातीय विवाह करे चन्द्रप्रकास अऊ प्रेमलता ल आसीरबाद देय बर ले गिच । अजीत जोगी बताईच सर ये चन्द्रप्रकास पांड़े नायब तहसीलदार बिलाईगढ़ म पदस्थ हे । मोहन लाल भारद्वाज दुर्ग म डिप्टी कलेक्टर हे के सुपुत्री डॉ.प्रेमलता भारद्वाज से आदर्स विवाह अंतरजातीय जय स्तम्भ म पूजा करके करे हे । अर्जुन सिंह जी आसीस देथे । वर वधू ल पाँच सौ रूपिया भी देथे । मोहन लाल अऊ बलराम पांड़े से भी हाथ मिलाके बधाई देथे । सब मंत्री, संत महंत मन बधाई देथे । चन्द्रकला, पुस्पा, रमौतीन बहुत खुस हो जाथे ।
अर्जुन सिंह मंच म जाके बईठ जाथे । अजीत जोगी जल्दी कार्यक्रम करे बर मंज म अंतरराष्ट्रीय पंथी नर्तक बंजारे के पंथी नृत्य प्रस्तुत करथे । संत समाज गदगद हो जाथे । देवदास बंजारे अपन चिर परिचित आवाज म ।
गीत –
मंदिरवा म का करे जईबो
अपन घट के देव ल मनई बो
पथरा के देवता ह, हालत न डोलत ए ।
काबर पथरा म मूड़ पटकई बो ।
मंदिरवा म करे जईबो ।
पंथी नाच से संत समाज झूम उठिच । मंच म तालियों के गड़गड़ाहट से गूंजाय मान होगे । मंच म अर्जुन सिंह के सम्मान करीन । सफेद धोती के पगड़ी अऊ पंधा डाल के समाज के आप ल सम्मान करीन । बंसीलाल जी ह कुछ माँग रखिच । अर्जुन सिंह जी बोलिच संत गुरू घासीदास बाबाजी बहुत बड़ा काम किया हे करोड़ों लोगों का आदेश दिया है । सतनामी समाज बहुत बड़ा है । मेला स्थल में सड़क है । धर्मसाला, पाटी टंकी बनाने के घोसना करथे । 18 दिसम्बर गुरू घासीदास जयंती के दिन सासकीय अवकास की घोसना भी कर देथे । अंतरजातीय विवाह ल प्रोत्साहित करे बर सासन की ओर पाँच हजार रूपिया । वर वधू ल एक सरकारी नौकरी में प्राथमिकता देय के घोसना भी करिच । मंच म चन्द्रप्रकास पांड़े अऊ डा. प्रेमलता भारद्वाज ल बुलाथे सासन की ओर से सम्मानित करिच । कलेक्टर साहब नोट कर ल चन्द्रप्रकास के पदोन्नति भी दे दी जाथे । अनुसूचित जाति, जनजाति के विद्यार्थियों के छात्रवृत्ति म बढ़ोत्तरी के भी घोसना कर देथे । अर्जुन सिंह के जिन्दाबाद के नारे भी लगथे । पूरा मेला स्थन, जंगल, पहाड़, पेड़-पौधे अऊ पथरा म भी सतनाम मय होगे रहय । बीस लाख लोग दरसन करे आय रहे । पाँच बजे हेलीकाप्टर म बईठ के अर्जुन सिंह मंत्री, सांसद, कलेक्टर, रायपुर के लिए उड़ गे ।
बलराम मेला देख के अभिभूत हो जाथे । पुस्पा कईथे, अतका बर मेला कभू उमर भर नई देखेंव । चन्द्रकला, पूरनिमा, रमौतीन के मया भूला जाथे । रामदेव तो सपना म नई देखे रहेन कथे । कामदेव कईथे भईया मय एक बार जोसी जी के संग आय रहेंव । ओ दिन ले महू सतनाम ल माने लगेंव । मरे के बेरा म सतनाम साहेब के कोरा म जाग पागे । चन्द्रप्रकास अउ प्रेमलता के सादी म अतका आदमी के उपस्थिति सासन के सम्मान अऊ पदोन्नति होके संग खुसी म प्रेमलता के अंचरा हर भर गे रहय । प्रेमलता अऊ चन्द्रप्रकास के जोड़ो ल देख के देखत रह जाय । प्रेमलता ह सोन परी जईसे दिखत रहय । रानी, महरानी जईसे जेवर, गहना म लदे रहय । सब झन ल सादी म सरीक होय के मजा आथे ।
मोहन, सुनील ल कईथे, बेटा ए मिठाई अऊ नारियल ल बाँट । पुड़ी, सब्जी बना के लाय रहय । वहीं बईठ के खाईन । मुख्यमंत्री के जाय ले सब मेला से जाय लगिन । कई हजार बस, कार, जीप, ट्रेक्टर, बैलगाड़ी के चक्काजाम होवय ल । यातायात क्लियर होय म पाँच घंटे लगगे । छः बजे लाईन लगवाईया मन रात के बारह बजे सड़क म जगा मिलिच । मंच के पास कुर्सी खाली हो गय रहय । करूणा माता, विजय गुरू, आसकरणदास जी, के चरण छुए बर चन्द्रप्रकास अऊ प्रेमलता जाथे । संग म चन्दा, पूरनिमा, चन्द्रकला, पुस्पा देवी भी जाथे । गुरू चरण छुए बर एक नारियल अऊ ग्यारह रूपये लगत रहय । चन्द्रप्रकास रूपिया निकाल के चरणस्पर्स के बाद देथे । माताजी ह आसीस देईच जुग-जुग जीवो, दूधो नहाओ पूतो फलो, अगले बछर के मेला म बाबू धर के आवव । प्रेमलता कईथे माताजी बाबा जी के आसीरबाद मिलही त जरूर आबो । बलराम, मोहन, रामदेव, कामदेव जतका आय रहय, सब गुरू दरसन करीन ।
मंदिर के अंगना म नरिरेच नरियर । गुरूजी के घर म घलोक नरियर भेंट रहय । अन्ताजन बीस लाख आदमी मेला म आसाम, कलकत्ता, बिहार, उड़ीसा, दिल्ली, भोपाल, नागपुर, बम्बई, सूरत, महाराष्ट्र, दुर्ग, राजनांदगाँव, बस्तर, कांकेर, मुँगेली, बिलासपुर, रायपुर, रायगढ़ के भक्त मन गुरू दरसन करके जात रहय । छत्तीसगढ़ म अतका बड़ मेला कहीच नई भरावय । जबरदस्त मेला गुरू घासीदास जी के कर्म भूमि, जन्म स्थली गिरौदपुरी म भराय रहय । चन्द्रप्रकास के पटवारी, आर.आई., तहसीलदार मन पुड़ी, सब्जी, पानी भोजन करवाईन । रात दो बजे मोहन भारद्वाज कईथे, समधी जी सब चले गीन । हमू मन चलबो । डॉ. प्रेमलता ह माँ, पिताजी, सहेली चन्दा दीदी सबसे गले मिलके रोथे । बेटी बिदा के समय सबके आँखी म आँसू आ जाथे । चन्द्रकला कईथे जादा दूर तो नई रहिबे । ए बिलाईगढ़ अऊ रायगढ़ म रहिबे । भारद्वाज जी ह बेटी ल रूपिया पईसा, सोना, चाँदी भेंट म दिच अऊ आँसू गिरावत कार, जीप म बईठ के दुर्ग चल देथे ।
चन्द्रप्रकास के विभाग वाला मन साथ म रहय । कथे सदो घंटे अऊ रूक जावय । ड्राईवर मन थोड़ा सो ले, ठीक पाँच बजे निकल जाहव । डॉ. प्रेमलता, चन्द्रकला, पूरनिमा अऊ जन्दा ह बईठे बईठे दू घंटा सो गीन । चन्द्रकला के भी नींद पड़गे । रामदेव कईथे चला उठव पाँच बजत हे । रास्ता में नाला म रोकिहो। बाहर भीतर करबो । रामदेव ड्राईवर ल जगाईच । डॉ. प्रेमलता अऊ चन्द्रप्रकास हे जैतखाम के परनाम करथे । बाबा जी हमला आसीस दे, हमर नवा जिनगी सुरू होत हे ।
चन्द्रप्रकास एक कार म प्रेमलता, चन्दा, चन्द्रकला बईठिन । अऊ सीधे नाला के पास रोकिन । सब निवृत होके जीप म बईठ के सीधे रायगढ़ आ जाथे । रायगढ़ म चन्द्रसेन ह घर राखत रहय । मड़वा म वर वधू ल बईठा देथे । सब अपन अपन कमरा म जाके कपड़ा बदल लेथे । चन्द्रकला ह चन्द्रप्रकास के कमरा म प्रेमलता ल ले जाथे । कपड़ा बदल के दातून ब्रस करके तियार हो जाथे । चन्द्रप्रकास ह ब्रस करके तियार हो जाथे । चन्द्रसेन सबो बर चाय बना के ले आथे । मड़वा म बईठ के चाय पीईन ।
चन्द्रकला, रमौतीन, पूरनिमा भोजन पकाय बर लग जाथे । चन्दा, जानकी, पुस्पा प्रेमलता बईठ के साग भटा आलू, मदर साफ करीन । रामदेव कईथे चलव तरिया ले नहा के आ जाथन । बलराम, सुनील, सांडिल्य, अऊ मेहमान मन नहाय तरिय चले जाथे । चन्द्रकला कईथे महिला मन भी घलो नहा के आ जावव । चन्दा ह सब झन ल खवा देथे । जईसे भोजन करथे नींद आ जाथे । प्रेमलता, चंदा, कमरा म जो जाथे मस्त घर, अंगना भरे रहय । चन्द्रप्रकास मड़ा म सोगे रहय ।
चन्दा के बेटी भूरी ह चन्द्रकला ल कईथे, मेडम मोसी प्रेमलता अब ईहे रईही । चन्द्रकाल कईथे काल घर जाबे । एक हफ्ता के छुट्टी खतम होगे । मालूराम ह भोजन ठेकेदार ल पार्टी होही कहिच । लगभग एक हजार के भोजन बनीस । रात आठ बजे से पार्टी होही । मालूराम ह कार्ड छपवा के निमंत्रण दे दे रहय । रात आठ बजे भोजन चालू होईच ।
बिहाव के पार्टी म सहर भर के नामी गिरामी, सेठ, साहूकार, अधिकारी, कर्मचारी, नगरपालिका के अध्यक्ष महावीर गुप्ता मुख्य नगरपालिका अधिकारी सी.एल. वर्मा, सैकड़ों न.पा. के कर्मचारी आय रहय । सब झन बिहाव के बधाई दीन । रात बारह बजे तक पार्टी चलिच । चन्द्रप्रकास अऊ प्रेमलता ल चन्द्रकला दू प्लेट म मीठा ला के खवाथे । प्रेमलता के मुहम रसगुल्ला डालथे । चन्द्रप्रकास ल एक ठन खवाथे । प्रेमलता ह चन्द्रकला के मुँह म रसगुल्ला रखते । चन्दा घलो आ जाथे । चन्दा के बेटी भूरी कईथे मौसी मोर हाथ से एक रसगुल्ला । प्रेमलता रसगुल्लाखा लेथे । एक गुलाब जामुन भूरी ल खवाथे । पूरे परिवार वाला मन बईठ के भोजन करे लगथे । पुस्पा देवी, बलराम कईथे, मालूराम जी बेबस्था अच्छे करे हच बधाई स्वीकार कर । मालूराम कथे । मोर फरज ऐ । मय तो ए परिवार के सदस्य आँव । सुख दुःख काम नई आहंव त कब काम आहंव । सुनील कईथे, मालूराम जी तय ऐ घर के दामाद हच ।अऊ मोर साढू अच । कईसे आन होबे जी । मोर तो बड़े भाई अच । मालूराम अग्रवाल कईथे, भईया तय कोर्ट मेरिज करके सामने आ गय । मय तोनई आ सकेंव मय तो लुका छुपी खेलत हंव । पर चन्द्रकला दीदी तो एक खूटा म बंध गे हे । मालूराम कईथे, यदि चन्द्रकला ह कोर्ट मेरिज करना चाही त मय तियार हंव । पूरनिमा कईथे मोर दीदी ल काबर परेसान करत हव । पूरनिमा के बेटी रूना ह बड़ी माँ चन्द्रकला के गोदी म बईठ जाथे । सब झन भोजन करके अपन अपना जगा म चले जाथे ।
चन्द्रप्रकास के कमरा ल चन्द्रसेन अऊ पूरनिमा मन बढ़िया सजा देय रहय । प्रेमलता ल चन्दा बताईच । आज घर देथे । प्रेमलता कईथे दीदी डॉक्टर मय हंव के मय । डॉक्टरतो तय हच । पर विशेषज्ञ तीन बच्चे के मय । मोर अनुभव जादा हे । चन्द्रकला कईते । एक लोटा पानी रख देहंव । आज तार ईते सोवव । चन्द्रकला अऊ चन्दा समझा के दूसर कमरा म सोये बर चल देथे । चन्द्रप्रकास घूम के आथे । सुनील कईथे, जावो अपन कमरा म सोहा ।
चन्द्रप्रकास जईसे पंलग के पास पहुँचथे । डॉ. प्रेमलता पलंग से उठ के पाँव परथे । चन्द्रप्रकास ह अगरबत्ती जला संत गुरू घासीदास जी के पूजा करथे । अगरबत्ती खोंच देथे । कमरा महक जाथे । खुशबूदार अगरबत्ती रहय । कपड़ा बदल के सोये के तियारी करथे । प्रेमलता अऊ चन्द्रप्रकास एक जान दू सरीर हो जाथे । संग संग जीये मरे के कसम खाथे । सुख दुःख म साथ रहे के संकल्प लेथे । कुछ गपशप मारत मारत नींद पड़ जाथे । प्रेमलतापूर्ण नारी बन जाथे । प्रेमलता के प्रेम फांस म चन्द्रप्रकास फंस जाथे ।
चन्द्रकला सुबह जल्दी उठ के तियार होगे । चन्दा भी तियार होगे । सुबह नव बजे बस रहय । चन्द्रकला ह दरवाजा के कुंडी खटखटाथे । प्रेमलता हमन घर जात हन । चन्द्रप्रकास जाग जाथे । सौच ब्रस करके बईठ जाथे । प्रेमलात कईथे, दीदी आज अऊ रूक जाते, चन्दा दीदी भी जात होही । चन्द्रकला कईथे, मोर छुट्टी खतम होगे हे । पुस्पा कईथे जा बेटी ठीक हे सादी बिहाव होगे । चन्दा ल कईथे बेटी तय मोर संग बेटी ते जादा काम करे हच । तय मोर बेटा के सादी लगा के अच्छा काम करे हच । पुस्पा लूगरा अऊ पैर पट्टी देथे। चन्दा कईथे, दाई ऐ तो भगवान घर से लिखा के आय ह जांवर जोड़ी । मय तो एक निमित रहेंव । चन्द्रकला दीदी चल ओ । जीप म बईठ के जाथे । प्रेमलता ह चन्द्रकला, चन्दा के पाँव परथे । एक साल के भीतर लला, बेटा होवय। छुट्टी के लड्डू खाबो । पुस्पा, बलराम, रामदेव, रमौतीन के पाँव छूके बिदा लेथे । सारंगढ़ बस स्टेण्ड म बस खड़े रहय । चन्द्रकला ह टिकिट कटाईच । चन्दा ह सीट म जाके बईठे जाथे । भूरी ह खिड़की ल झाँक के देखत रहिस ओतके बेरा ट्रक नाहकिस । चन्द्रकला ह जोर से चिलाईच । भूरी अंदर घूस । भूरी अंदर कर लेथे । चन्दा ह एक थपरा मारिस, काबर मूड़ी ल बाहर निकालथच । टूरी रोगही । मरे बर हे का तोला ? चन्द्रकाल देवी आके सीट म बईठ जाथे । चन्दा बांचगे अलहन ले । बस छूट जाथे तीन घंटे बाद सारंगढ़ पहुँच जाथे । चन्द्रकला सारंगढ़ नगरपालिका म उतर जाथे अउ चन्दा ल कईथे, तय रिकसा म समान ले के जा बहिनी ।
चन्द्रकला देवी जाथे । हाजिरी रजिस्टर म दस्तखत करके काम करे लगथे । बड़े बाबू कईथे, चन्द्रकला भाई के बिहाव करके आय हच लड्डू तो खिला । चन्द्रकला कईथे, बड़े बाबू जरूर खिलाहंव, बरात के लड्डू नई मिलय । काबर आदर्स बिहाव गिरौदपुरी मेला म होय हे । ठीक हे फेर चाय नास्ता तो करा सकत हच । चन्द्रकला राधाबाई चपरासिन ल बुलाथे । देख राधाबाई कतका झन बईठे हे । राधाबाई घूम घूम के गिनथे । मेडम पच्चीस आदमी होत हे । चन्द्रकला कईथे राधा बाई तय एक किलो गुलाब जामुन, एक किलो लड्डू होटल से ले आय । तब तक दूसर चपरासी ह पानी पिलाथे । राधाई दउड़त होटल से मिठाई ले जाथे । चन्द्रकला कईथे, ले बड़े बाबू मुँह मीठा कर ले । बड़े बाबू गुलाब जामुन, लड्डू खाथे । नमकीन तो खिला । चन्द्रकला चार पाँच प्लेट भजिया भी मँगाथे । मस्त चाय नास्ता करेक, काम करथे, साम साढ़े पाँच बजे चन्द्रकला देवी घर चले जाथे ।
चन्द्रकला देवी हाथ मुँह धोके तियार होथे ।चन्दा ह चाय लेके आ जाथे । दीदी चाय, तोर संग पीये ले मजा आ जाथे । पूरी बस्ता पकड़ के आ जाथे । बड़ी दाई पढ़ा न । चन्द्रकला कईथे दस पाठ निकाल । भूरी बोलथे । ओ तो पहले पढ़ डारेन ह । चन्द्रकला कईथे, पहाड़ा निकाल । गिनती याद करती है । चन्दा बोलथे धीरे पढ़ । बड़ा पढ़न्ती आय हच । भूरी नाराज होके मन मन में पढ़ते । चन्दा कईथे दीदी बिहाव बने के निपट गे । मय डरत रहेंव । कछू कछू लफड़ा झन होय । सतनाम के कृपा ऐ । सुख, सांति से निपट गे । चन्द्रकला कईथे तोर परभूता म गिरौदपुरी के मेला देखे ल पायेन । मय अतका बड़ मेला कभू नई देखे रहेव । गाड़ी, मोटर, कार, बस, ट्रेक्टर दस हजार से जादा रहिस हो ही । चन्दा कईथे दीदी चार जगा भीड़ ह बटगे हे । छाता पहाड़, नदी किनारे, मेला, अऊ अमृत चरणकुण्ड, लाको नर नारी ईहाँ आके सांति के महसूस करथे । चन्द्रकला ल कईथे, दीदी हर साल हो ही जाबो । हाँ जाबो चन्दा कईथे । दीदी भोजन मय बना डारे हंव, आ जाथे ।
चन्द्रकला भूरी ल पढ़ाय लगथे । भूरी कईथे, बड़ी दाई, प्रेमलता मौसी कहाँ हे । मोला बहुत अच्छा लगथे । बहुत सुन्दर दिखत रहिस । सोन परी कस । सोने के गहना बहुत सुन्दर रहिस । चन्द्रकला कईथे तहूँ पहिनबे भूरी । हाँ दाई महूँ बड़े होवव त जरूर पहिनहव । सोन परी महूँ बन हूँ । चन्द्रकला कईथे भूरी लउहा बड़ी हो जा । तोर बिहाव करबो त जेवर, गहना पहनाबो । भूरी हसत खिलखिलावत, बस्ता लेके भाग जाथे । चन्द्रकला ह पुराना दिन ले खोय लगथे । महूँ ह सपना देखे रहेंव । मोरो बाल लईका होही । घर म किलकारी होही । मय तो खुस होगेंव । किस्मत कहाँ से कहाँ ले जाथे । मय जीवन भर पति सुख, लईका सुख, प्रसव पीड़ा, सास, ससूर, ननद के झगड़ा, हंसी किलकारी मोर गायब होगे । आज भाई के कारण मय अपन जीवन ल होम देयेंव । येहू ह मोर माँ के जन्माय नोहव । तभी ले मय सहोदर मानत हंव । मोरो दा ददा मन जनमा के दूसर के गोदी म डाल दिन । अऊ बेफिकर होके, जीवन बिताय लगिन । चन्द्रकला कईथे, ठीक हे जीवन म कई उतार चढ़ाव आथे । पुस्पा दाई मोला पढ़ाय नई रहितिच त महुँ ह गोबर थापत, साफ, सफाई, कोकरो दुकान म रेजा के काम करत रहितेंव । चन्द्रकला के मन भटकत रहिच सोचथे तो होथे अच्छा होथे, यदि एक बहन ह भाई के नौकरी लगाय बर समरपित दूसर बर हो जाथे त का बिगड़गे मोर, का कमी होगे । मोर शरीर तो ओतकेच बड़ हे । कहीं घटी बढ़ी नई होय हे । मोला बिहाई के सुख तो मिल गे हे सिरफ सम्पूर्ण स्त्री, औरत, नारी नई बने पायेंव । सायद दूसर जनम म एक दरजन बेटा, बेटी जनमा हंव । कोचकीच ले घर भरे रहय । ये ही अंतिम इच्छा होही । मुड़ धरे बईठे रहय ।
चन्दा कईथे दीदी दीदी, पीछू कांछा पकड़ के हिलाथे । चन्द्रकला के आँसू, झरर, झरर बहत रहय । चन्दा कईथे, का होगे दीदी । काबर रोवत ह । कछू नई रे । पुराना दिन याद आ जाथे । सोचत रहेंव कभू महुँ ह शादी बिहाव करके । लईका मन संग खुस रहिहंव । सपना देखे रहेंव । मोरो पति ह सुखे सुख रखिही । मारही पीटही अऊ मनाही । एक दरजन लईका जनमहूँ । औरत मन के दुःख ल सोचत रहेंव । स्त्री मन अपन दुःख आँसू बहा के कम कर लेथे । महूँ ह कम करे हंव । चन्दा कईथे, दीदी तय तो मरद बराबर काम करते हव । कमात अऊ खात हच । सिर्फ कमी हावय मरद के । मरद बिना अतका दिन ल काट डारे । भरे जवानी म कुछ नई करे त बुढ़ापा म का करबे । चन्दा मजाक करथे । दीदी यदि तहूँ चाहत होबे त हमर समाज में बहुत मिल जाहय । जवान जवान टूरा मिल जाहय । चन्द्रकला कईथे, नहीं बहिनी, एक जनम बर होगे । मय सेठजी के खूंटा म बंधागे हंव । ओहू त बुढ़वा होगे । ओकरो जांगर नई चलय तभी ले महीना, दू महीना म खबर लेतेच रथे । अब कुछ नई चाही । बाकी जिनकी अईसने कट जावय भगवान से बिनती हे । चन्दा कईथे दीदी चल भात जुड़ावत होही ।
चन्द्रकला कईथे बहिनी तय मोर पहिली जनम के बहिनी दाई बूढ़ी दाई रहे होबे, तभे अतका मोर धियान रखथच । चन्दा कईथे, दीदी अतका एक स्त्री ह दूसर स्त्री के काम नई आहय त ओकर जिनगी बेकार हे चन्द्रकला मुँह धोके कथे चल बहिनी । समारू ह भूरी अऊ कुसुवा ल बढ़ें बर बईठाय रहय । मेडम नमस्ते चन्द्रकला ल कईथे, सादी अच्छा निपटगे चन्दा बतावत रहिस । हाँ अच्छा निपट गे । चन्दा ह परछी म पीढ़ा बिछा देथे . चन्द्रकला अऊ चन्द्रा बईठ के भोजन करथे । समारू कईथे मेडम सरपंच के चुनाव होवईया हे । चंदा ल सरपंच के चुनाव लड़वाहत कहत हंव । चंदा ह मना करत हे तही समझा चंदा ल । चन्द्रकला कथे । चन्दा बने कहत हे सरपंच पद पर चुनाव लड़ मय तो हंव न । चन्दा कथे दीदी । चुनाव म बहुत ही छीछा लेदर करथे । जबरदस्ती आरोप लगथे । मय चुनाव नई लड़व । चन्द्रकला कईथे, महिला मन ल राजनीति म जरूर भागीदारी होना चाही । जब तक राजनीति म अधिकार नई मिलही ल कईसे लड़बे । चन्द्रकला कथे गाँव गाँव म महिला मण्डल बनाय हन । सब गाँव म महिला सरपंच चुनाव लड़थे । समारू भईया अच्छा बात निकारे ।
समारू कईथे मेडम भात सब्जी, कछु देंव । चंदा कथे बस । भात खा के उठ जाथे । कुछ देर बईठ के सरपंच पद म चुनाव लड़े बर योजना बनाथे । सारंगढ़ सरिया, बरमकेला म सब महिला मंडल ल कहत सब चुनाव लड़य । जीत हार तो लगे रहथे । चन्द्रकला अपन कमरा म आके सोचत सोचत सो जाथे ।
चन्द्रप्रकास के छुट्टी खतम होत रहय । डॉ. प्रेमलता ल कथे । सुहागरात के दिन समय खतम होगे । अब अपन काम म जाहव । प्रेमलता कईथे, मय ईहाँ नई रहे सकव । संग म रहिहव । पहिली के बात अलग रहिच । अब तो पति, पत्नी ल साथ म रहना चाही । जब इच्छा खतम नई हो जावव । चन्द्रप्रकास कईथे चल साथ जाबो । चन्द्रप्रकास माँ से कथे । माँ छुट्टी खतम होगे । कल बिलाईगढ़ जाबो कहत हन । ठीक हे बेटा जावव । हमू मन एक महीना बाद आ जावा । प्रेमलता जाय के तियारी करे लगथे । बलराम कथे अपन घरेलू समान संग ले जाव । जीप किराया म ले लव । सामान भर के लेजाव । पुस्पा देवी कईथे, बेटा ठीक कहत हे तोर बाबूजी बने कहते । चन्द्रप्रकास ह चन्द्रसेन ल कथे जा भाई स्टेण्ड से जीप ले आ । बिलाईगढ़ जाबो । चन्द्रसेन जीप ले आथे । डा. प्रेमलता सब सूटकेस तियार कर डारे रहय । पुस्पा देवी, रमौतीन, बलराम, रामदेव के पाँव छूथे । सब आसीरबाद देथे । ऐही दीन के आवत गोदी भर जावय । प्रेमलता मुस्करा देथे । चन्द्रप्रकास भी चरण छूथे । प्रेमलता कथे मोर दू ठीन सास अऊ दू ठन ससुर हे । जरूर आसीरबाद पूरा होहय । चन्द्रप्रकास अऊ प्रेमलता जीम म बईठ के बिलाईगढ़ बर निकल जाथे ।
चन्द्रप्रकास जीप सारंगढ़ म रूकवाथे । चन्दा दीदी के घर जाथे । प्रेमलता चन्दा से लिपट जाथे । आनंद आगे दीदी । आनंद आगे । बढ़ती उमर म स्वर्ग दिखत हे । जीवन के आनंद, सुख विवाहित जीवन म हे । मोर बेकार पैतीस बछर गईछ । चन्दा कईथे, दीदी अभी तो सुरू होय हे । आनंद ए आनंद मिलही । चन्दा ह अंगना म खटिया बिछा दे रहय । चन्द्रप्रकास के पहिली से परिचित होगे रहय । चन्द्रकला दीदी आ जाथे । तोर कमरा म अभी जवईया रहेन दीदी । चन्द्रकला के साथ कमरा म चल देथे । डॉ. प्रेमलात ह पाँव छूथे । चन्द्रकला माथा ल चूम लेथे । प्रेमलता कली से फूल बनगे रहय । बहुत सुन्दर दिखत रहय । खाट म बईठ के हाल चाल पूछथे । सब ठीक हे बताथे । चन्द्रकला बताथे । चन्दा हे सरपंच के चुनाव लड़त हे । तीन महिला मन खड़े हे । महिला मंडल ले निर्णय होय हे । चन्दा हे सरपंच बनही । सब महिला मन सुनता होगे हे । कोई खड़ा नई होवय । डॉ. प्रेमलता कथे तब तो निर्विरोध सरपंच बन जाही ।
चन्दा हे जाय बनाके ले आथे । सा म बईठ के चाय पीथे । प्रेमलता कईथे बधाई हो चन्दा दीदी । चन्दा कथे । काहे के बधाई । प्रेमलता कथे, सरंपच बने के । अभी पन्दरा दिन बाकी हे । चन्द्रकला दीदी ह बनाही त बनहू । नई तो नहीं । चन्द्रकला कथे । ले आज ले तोला सरपंच बना देंव । जा कुरसी म बईठ जा । चन्दा कथे दीदी तोर आसीरबाद रहिहि त जरूर एक दिन सरपंच के कुसरी म बईठ जाहंव । चाय पीये के बाद प्रेमलता कईथे जाथन दीदी । चन्दा कईथे, भोजन करके जाहा । अभी बना देथंव । चन्द्रप्रकास कथे दीदी आज नहीं । दूसर दिन गोद म लईका लेके आबो । चन्द्रकाल आसीरबाद देथे । प्रेमलता गले मिलके हदहदा हांसथे । चन्द्रप्रकास जीप म बईठे रहय । चन्द्रकला अऊ चन्दा जीप तक छोड़े जाथे । प्रेमलता हाथ हिला के बिदा लिच । जीप धूल उड़ावत नगर से ओझल होगे । चन्दा कईथे, जा बहिनी सुखी रह । चन्द्रकला अपन कमरा म जाके सो जाथे ।
मधुकेसरवानी ह महिला मंडल के मीटिंग अपन घर म बुलाथे । लगभग दो सौ महिला मन भाग लेते । मीटिंग त तय होगे । सारंगढ़ अऊ सरिया, बरमकेला के चालीस सीट म महिला सरपंच खड़े होना चाही । महिला मन ल पूछथे कि कोन कोन इच्छुक ह नाम लिखा दव । मधु ह सबके नाम लिखे लगथे । रानीसागर गाँव से चंदावारे के नाम चन्द्रकला ह प्रस्तावित करथे । कोई विरोध म नाम नई आईच । सरिया से जमुना सर्मा के सिट से उर्मिला रात्रे । चालीस महिला के नाम सूची म लिखाथे । जब भी नामांकन भरे जाहय । सब महिला एक जूट होके परचा भरीहव । सब महिला अपन अपन घर चल देथे ।
कलेक्टर द्वारा सरपंच चुनाव के कार्यक्रम घोषित कर देथे । चुनाव अधिकारी के आधू म चाली महिला, सारंगढ़ से, चालीस सरिया, चालीस बरमकेला से सरपंच पद के परचा भर देथे । बाकी सीट म पुरूष मन बर छोड़ देथे । महिला सीट आरक्षित सरपंच के लिये रथे । सब महिला मन फार्म भरथे । चन्दा ह रानीसागर ग्राम पंचायत भवन म जाथे । चन्द्रकला, उर्मिला, चन्द्रिका, प्रस्तावक अऊ समथर्क पाँच महिला के हस्ताक्छर कराके प्रस्तुत करथे । निर्धारित समय पाँच बजे के बाद कोई महिला मन बिरूद्ध म फार्म नई भरय । साम पाँच बजे चुनाव अधिकारी ह चन्दा ल सरपंच घोषित कर देथे । सारंगढ़ सरिया अ बरमकेला म महिला सरपंच के संख्या 120 से अधिक होगे ।
कलेक्टर हर्समंदर ह महिला मंडल के संयोजक चन्द्रकला देवी ल कामयाबी बर 120 महिला सरपंच निर्विरोध चुने जाय बर बधाई देथे । चन्द्रकला देवी कईथे मय कोई अईसे काम नई करे अंव । ये तो मोर कर्तव्य हे । महिला मन ल जगाना, जागृत करना, अपना स्वाभिमान ल जगाना हे । ये मोर काम ये । हर्समंदर फेर बधाई देथे । सारंगढ़ से कलेक्टर साहब चल देथे । दूसर दिन के अखबार म 120 महिला सरपंच निर्विरोध चुने जाने पर बधाई छपे रहय । चन्द्रकला देवी के प्रशंसा छपे रहय । हर्षमंदर कलेक्टर के शासन को प्रतिवेदन भेज देथे । कार्य के सराहना कर देथे । महिला मंडल सारंगढ़, सरिया के नाम पूरे भारत वर्ष म जाने जाथे ।
चन्द्रकला देवी ह मधु ल कथे । महिला मंडल के बईठक बुलाले । महिला सरपंच मन के सम्मान करबो । कलेक्टर साहब मुख्य अतिथि होही । रविवार के दिन सरिया म महिला मंडल के बईठक, जमुना, मधु रखथे । बड़े पंड़ाल लगे रहय । गाँव गाँव के महिला सदस्य अऊ नव निर्वाचित महिला सरपंच मन चुरे रहय । चन्द्रकला देवी ह कलेक्टर साहब के स्वागत कराथे । मधु ह महिला सरपंच के सम्मान खातिर पारी पारी सब ल बुलाईच । श्रीमती चंदा बाई सरपंच रानी सागर । एक हजार महिला मन तालियों से गड़गड़ाहट से पंडाल गूंज जाथे । कलेक्टर साहब, पुष्प गुच्छ से सम्मान करथे । महिला मंडल के संस्थापक अध्यक्ष घलो ल सम्मानित करथे । चन्दा खुश हो जाथे । सम्मान बर धन्यवाद कलेक्टर साहब ल देथे । बारी बारी से एक सौ बीस महिला सरपंच के पुष्प गुच्छ से कलेक्टर साहब अऊ चन्द्रकला देवी सम्मान करथे । कलेक्टर साहेब बताथे । विधान सभा के चुनाव नवम्बर में होने वाले हे । देवी जी आप विधायक के लिये तियारी करिये । महिला मंडल के कार्यक्रम खतम हो जाय के बाद । कलेक्टर साहब चल देथे । चन्द्रकला देवी ह सब महिला मंडल के सदस्य मन ल कईथे, विधानसभा चुनाव होन वाले हे । सब तियारी करव । मय चुनाव म खड़ा होवत हंव । आज से संपर्क गाँव गाँव म सूची बनाय बर चालू कर देवव । मय नौकरी छोड़ के चुनाव लड़हूँ । बईठक समाप्त हो जाथे ।


c: text/html

text:
गुरू घासीदास के बारे म कहे जाथे कि बाबा ह अपन समय के समाजिक आर्थिक विषमता, शोषण अउ जात-पात के लड़ाई लड़िन। वो समय संत ह सत मार्ग के जोन बिजहा अंचल म बगराए रिहीस वो बिजहा ह आज भी पेड़वा नइ बन पाय हे। कोनो जगा झाड़ी रूप म हे,कोनो तिर पाना फेकत हे,त कहु हर तो अभी जरई जमावत हे। कोन जनी कब विशाल पेड़ बनही मोला तो यहू संका हे कि पेड़ बन पाही की नही। काबर कि संत मन के अतका ज्ञान अउ उपदेश बाटे के बाद भी मनखे ह मनखे नइ बन पाय हे। हाड़ मास के काया म कुछू अऊ दिखथे।
देखव न जिंही कारज बर घासीदास ह धरती म अवतार लेके आय रिहीस तिही म हमी ओला अरझा डरे हन। केहे के मतलब बाबा ह जाति धरम अउ उच निच के डबरा ल पाटे के परयास करिस, मानुस चोला के राहत ले मनखे ल मनखे बनाय के बनाय के कोशिश करिस। संत के प्रयास सार्थक घलो होगे रिहीस हमर सियान मन उंकर बताय रद्दा म चलके अपन घर संसार ल संवारत रिहीस। जइसे ही संत अउ सियान के मानुस चोला खपिस हमर बिच फेर जात-पात के डबरा खनागे।
संत ल सोरियाय के बेरा अपन-अपन धरम सुरता आथे अउ उही धरम के धरहा छुरी म चानी-चानी चनाके अलग थलग फेका जथन। घासीदास बर सतनामी समाज,कबीर साहेब बर कबीरहा मन,कर्मा भक्तिन बर तेली समाज,धीरे-धीरे सबो समाज के धर्म उपदेश अउ संत प्रकट हो जथे। ज्ञान के अखर बांचे म कोनो बुराइ नइये, जहां ले मिलय जइसे मिलय बटारेव। फेर ज्ञानी ध्यानी के सुरता करे के बेरा म एक चिनहीत समाज के उपर थोप देना ये बने बात नोहय। हमर छत्तीसगढ़ के संत महात्मा के नमन म तो सबो छत्तीसगढ़ीया के माथा झुकना चाही। खैर सबके अपन-अपन मानता अउ आस्था हे कोनो जोर जबरई नइ हे,काबर अपन ऊपर क्षेत्रियता के मुखौटा लगाहू,राष्ट्यिता के ढोंग लगाय खुश राहव।
हहो संत मन घलो स्थानी प्रादेसिक राष्टिय अउ अंतरराष्टिय होगे हे। संत ह ज्ञान अउ उपदेश के बजाय मेंबर बनाय के मेसेज वाचन करथे। मनीआडर अउ ड्ाप्ट म दक्षिणा लेके डाक से आसिर्वाद भेजथे। अइसने धर्मिक संप्रदायिक सज्जन मन के ठोकपरहा गोठ के सेती हमर छत्तीसगढ़ के संत मन बेरा बखत के बेरा म ही सुरता आथे बाकी दिन ऑनलाइन डारेक्ट टू होम बाबा मन ह। अब तो सबो गांव घर म इही हाल हे मोर घर तो अऊ जादा इही पाय के कलेश काटे बर सत के ध्वजा धरे जोग लगाय हवं। जय सतनाम... जय घासीदास... जय छत्तीसगढ़...,

robotstxt: allowed

filter: keep


text:
चारो जुग म परसिद्ध सिवरीनरायन
प्रोफेसर अश्विनी केसरवानी
सिवरीनरायन छत्तीसगढ़ के नवा जिला जांजगीर-चांपा म महानदी के खड़ में बसे जुन्ना, पबरित अउ धारमिक तीरथ हवे। ऐला आज सब्बो झन जानथे। इहां शिवनाथ अउ जोंक नदिया ह महानदी में मिलके पबरित अउ मुक्ति देवइया संगम बनाथे। इहां मरइया मन ल अउ ओखर हड्डी ल सेराये ले मुक्ति मिल जाथे। अइसने पोथी पुरान में घलोक लिखाय हे। ऐकरे बर इहां मरइया मन के हड्डी से सेराय बर अड़बड़ झन आथे अउ पिंडा पानी पारथे। महानदी के अड़बड़ महत्ता हे। जुन्ना सिवरीनरायन महात्तम ल पंडित मालिकराम भोगहा महराज, पंडित हीराराम त्रिपाठी महराज अउ सिरी बरणत सिंह चउहान ह अपन अपन भाखा म लिखे रहिस हे जेला अश्विनी केसरबानी ह संपादित करके फेर छपवाइस हे। आज सब्बो झन इहां के महत्ता ल पढ़ही अउ गुनही। ऐला सब्बो जानथे कि इहां के माटी-कोरा म इहां के जुन्ना इतिहास लुकाए हे जेला जाने ब इस्कंद पुरान, याज्ञवलक्य संहिता अउ रामावतार चरित ल पड़े बर परही। ये किताब म आन आन जुग म इहां के आन आन नाम रहिस। सतजुग म बैकुंठपुर, त्रेताजुग में रामपुर, द्वापरजुग म बिष्णुपुरी अउ कलयुग म नरायनपुर कहे जात रहिस। आज ऐला सिवरीनरायन कहे जाथे। इहां सतजुग म महर्षि मतंग रिषि के गुरूकुल आसरम रहिस जिहां शबरी रहिस। रिषि के कहे अनुसार त्रेताजुग म अजोध्या के दसरथनंदन सिरि राम अपन भाई लछमन के संग इहां आइस अउ ओखर जुठा बोइर ल मजे से खाके ओला मुक्ति दिस। मुक्ति देत समय ओला राम भगवान बरदान दिस कि तोर अए मोर नाम से इहां ‘शबरी-नरायन‘ गांव बसही जेकर अड़बड़ महत्ता रहि। ओकर मरे के बाद राम भगवान ओकर किरिया करम ल करिस अउ पंपा सरोवर कोती गइस। आज भी खरउद म शबरी दाई के मदिर हे जेकर दरवाजा म राम अउ लछमन के बड़े जबड़ धनुष बान धरे मूरति हे।
सिवरीनरायन म अड़बड़ जुन्ना बड़े मंदिर हे। इहां दू ठन भगवान के मूरति हे जेकर बारे में लोगन मन के अलग अलग बिचार हे। कोनो येला भगवान राम अउ लछमन कइथे। फेर धीर लगाके येला देखबे ल लागथे ये हर नर अउ नरायन के मूरति हे। इहां सब्बो कोती भगवान बिश्नु के चतुरभुजी मूरति हे, दरवाजा म जय बिजय के ठाड़े मूरति हे अउ आगु म गरूड़ के हाथ जोड़े मूरति हे। तइहा समय मे येला सिंदूरगिरि परबत कहे अउ इहां घनघोर जंगल रहिस। जहां आज के मंदिर हे उहां बहुत बड़े पानी के स्रोत रहिस हे जेला बांध के आज के मंदिर बने हे। भगवान के गोड़ के नीचू म एक ठन कुंड हे जेला रोहिनी कुंड कथे जेखर अड़बड़ महत्ता हे। ऐखर पानी ल पिये से मन पबरित होथे अउ मोक्क्ष मिल जाथे। ऐखरे बर ये कुंड के दरसन जरूर करना चाही अउ महानदिया न नहाना चाही। इहां के इतिहास ल जाने बर जुन्ना पोथी पुरान ल पढ़े बर लागही। सिरिमद भागवत के ग्यारवां स्कंद के पहिली अध्याय म 14 अए 15 वां इस्लोक में बरनन हे। महाभारत जुद्ध होये के बाद यदुवंस राजकुमार मन खेलत खेलत रिसि मुनि के आसरम गइस। ओ मन जामबती नंदन सांब ल माइलोगन के भेस म समरा के लेगे। उहां दुरवासा, भिरगु, कस्यप अउ वसिस्ठ रिसि ल पायलगी करके कहे लगिस-‘हे रिसी मन, ये सुघ्घर आंख वाली माइलोगन के देह भारी हे। तुमन अड़बड़ ज्ञानी, ध्यानी अउ सब्बो बात के जनोइया हवव, त बतावव के येकर बेटी होही के बेटा ? रिसी मन ओ मन के गोठ ल सुनके बड़ गुसिआइन अउ सराप दिन- येकर पेट ले येक ठन लोहा के मूसर निकलही जेकर से तुंहर कुल के नास हो जाही।‘ ये हर 16 वां इस्लोक म हे।
अब यदुवंसी राजकुमार मन डेराइन अउ झटकुन सांब के पेट म कपड़ा भरे रहिस तेला निकाल के देखे लागिस, तब सिरतोन ओमा येक ठन लोहा के मूसर निकलिस। मूसर ल धरके ओ मन राजा उग्रसेन के तिर गइन अउ सब बात ल बताइन। राजा ह ओ मूसर ल घिस घिस के सिराय के हुकुम दिस। राजकुमार मन समुद्र के तिर म अतका घिसिन कि ओहर नानकुन होगे अउ ओला घिसत नई बनिस त ओमन ओला समुद्र में फेंक दिस अउ सोचे लागिस कि नानकुन लोहा हमर काय करही। नानकुन लोहा ल येक ठन मछरी ह खा डारिस। जरा नाव के येक बहेलिया ल ओ मछरी मिलिस। जब ओहर ओ मछरी ल काटिस त नानकुन लोहा पाइस जेला ओहर अपन बान म लगा लिस। घिसाय लोहा मन पानी के लहरा म बोहाके आइस अउ उरई, जेला बिना गांठ के कांदी कइथे, जागिस। भागवत के 30 वां अध्याय के 21 वां इस्लोक म बरनन हे कि सब्बो यदुवंसी राजकुमार मन कन्हैया के हुकुम के मुताबिक समुद्र म नहाय गिन। उहां रिसि के सराप के सेती ओ मन के बुद्धी सिरा गे अउ ‘सेरैया‘ नाम के मद पीये लागिन। नसा होये के कारन ओ मन येक दूसर से लड़े लागिन। मार काट माच गे। ओमन के सब्बो हथियार सिरा गे त ओमन उरई कांदी ल उखारे लागिन। ये ओई कांदी हे जेहर रिसि मन के सराप से जागे रहिस हे। ये कांदी ह ओ मन के हाथ म आते ही लोहा बन जात रहिस। सब्बो झन लड़े नागिन अउ एक दूसर ल मारे लागिन। सब्बो राजकुमार मन ल मरत देख के बलराम ह समुद्र के तिर म धियान लगा के अपन आत्मा ल परमात्मा संग मिला के मनखे देह ल छोड़ दिस। तब कन्हैया बहुत दुखित होइस अउ एक ठन पिपर पेड़ के खाल्हे बइठ गे। ये समे कन्हैया ह अपन देह के कांति ल चतुरभुजी रूप धारन करके आगी सरिक सबो दिसा म अंजोर करत रहिस हे। कन्हैया ह अपन डेरी जांघ म जौनी गोड़ ल रखे रहिस। गोड़ म शंख, चक्र ह अइसन चमकत रहिस हे जइसन बेरा के रंग म रंगे कमल फूलथे। अतके बेरा जरा नांव के बहेलिया ह शिकार करत ओती आइस अउ शेर के आंखी चमकत हे समझ के ओई बान ल छोड़िस जेला मछरी के पेट म मिले नानकुन मूसर ल लगाये रहिस हे। जब पीरा म कहराय के अवाज ल ओ हर सुनिस त डरा के दोड़त उहां आइस और चतुरभुजी देवता कन्हैया ल देख के कांपत बहुत रोय लागिस। कन्हैया से रोवत अरजी बिनती करत कहिस-‘तुंहर लीला ल कोनो देवी देवता मन नइ समझ सकिन त मे तो अनपड़ गवांर जंगली हंव, मोला माफी दे दो। कन्हैया ह ओला समझाइस अउ हस्तिनापुर जाके युधिस्ठिर ल खबर करे बर कहिस। जरा ह दौड़त हस्तिनापुर गइस अउ सब्बो किस्सा ल युधिस्ठिर ल कहिस अउ अरजुन ल जल्दी ले के उहां आइस। अरजुन ह उहां आइस अउ सखा कन्हैया ल देख के रोय लागिस। जइसनहे कन्हैया के गोड़ ल अरजुन ह छुइस, ओखर सब्बो ताकत ल कन्हैया हर तिर लिस अउ मनखे सरीर ल छोड़ के अपन लोक चल दिस। कन्हैया के अपन लोक जाये के बाद ओकर परिवार में कोनो नइ बाचिस त अरजुन ह ओकर किरिया करिस लेकिन कन्हैया के देह नइ नरिस फेर ओसनहे ओला समुद्र म डार दिस अउ रोवत गात अपन हस्तिनापुर चल दिस।
ए कोती जरा ह सब देखत रहिस अउ पछतात रहिस, मोर हाथ कन्हैया के खून हों गिस कहिके। जइसनहे ओ मन गइस ओसनहे ओहर समुद्र से कन्हैया के देह ल ले आइस अउ सिंदूरगिरि के जंगल म रखके रोज पूजा करे। तेखरे बर ओला सिद्धि मिल गे। आगू जाके ओला जगन्नाथ पुरी के मंदिर में ले जाके इस्थापित कर दिस और ओला भगवान जगन्नाथ कहे लागिस। ओला सिवरीनरायन सेले जाये के बाद जरा के दुख ल भगवान हर लिस अउ कहिस कि मय इहां लुकाय रइहां, जउन मोर दरसन करिही ओला मोक्क्ष मिलही। तब ले सिवरीनरायन बहुत परसिद्ध हो गिस अउ उहां सब्बो झन दरसन करे जाये लागिस। फेर बंगाल देस के राजा उहां ओकर दरसन करे आइस अउ उहां मंदिर बनवाइस। मोरो काया ह सिवरीनरायन म जन्मिस। मय उहां के महत्तम ल लोगन तक पहुंचाय बर कोसिस करत हव। भगवान सौरिनरायन की जय।
प्रोफेसर अश्विनी केसरवानी
‘‘राघव‘‘ डागा कालोनी, चाम्पा


text: अम्बिकापुर । सरगुजा म कांग्रेस ह 3 दिवसीय संकल्प शिविर के आयोजन करिस। ये दउरान कांग्रेसी मन सरकार उपर जमके निसाना साधिन, संग ही मउजूदा सरकार उपर कई गंभीर आरोप घलो लगाइस। बता दन कि प्रदेस कांग्रेस के कार्यकारी अध्यक्ष शिव डहरिया ह भाजपा ल भ्रस्ट पार्टी कहत चोर पार्टी तक कह दिस, उहें मंच म बइठे कांग्रेस के बरिस्ठ नेता सत्यनारायण शर्मा ह अपन कार्यकर्ता मन ल संबोधित करत हुए कहिस कि…. किसान मन ल नकली खाद अऊ बीज बांटे जात हे, फेर सरकार कउनो कार्रवाई नइ करत हे। ओहर एमा सरकार के साठगांठ के आरोप घलो लगाए हे।


text:
रायपुर । प्रदेस म डेंगू ह कहर बरपा रखे हे। दुर्ग-भिलाई म कतको जिनदगी मन ल लीलइया ये बीमारी ह कतको जिला मन म पांव पसार लिस हे। बीमारी ले मरइया मन के आंकड़ा 20 के पार पहुंच गेहे। अउ लगातार प्रभावित मन के संख्या बढ़त जात हे। आज स्वास्थ्य विभाग के संचालक ये संबंध म पत्रकार मन ले चरचा करही।
बीमारी ले सरकार के माथा म घलो बल डाल दिस हे। राज्य म डेंगू ले होवइया मउत मन ले स्वास्थ्य अधिकारी मन के चिंता ल बढ़ा दीस हे। स्वास्थ्य विभाग ह देर रात जे आंकड़े जारी करिस हे, उंखर मुताबिक मरीजी मन के संख्या म लगातार इजाफा होवत हे। दुर्ग के बाद सबले जादा रायपुर म डेंगू के मरीज हे।
लगातार बढ़त हे मरीज मन
प्रदेस भर म डेंगू के मरीज लगातार बढ़त हे। दुर्ग के बाद अब राजधानी रायपुर म डेंगू के महामारी के रूप ले खतरा मंडरा रहावत हे। रविवार देर रात स्वास्थ्य विभाग ह जे आंकड़ा जारी करिस हे, ओकर अनुसार रायपुर म डेंगू के संदिग्ध मरीज मन के संख्या म लगभग 4-5 गुना बढ़ोतरी होइस हे।
मंत्री ह कहिन के… कोसिस काफी नइए
सबले जादा प्रभावित जिला दुर्ग म संदिग्ध मरीज़ी मन के संख्या 668 हे अउ 470 मरीज़ डेंगू ले पीड़ित हे। स्वास्थ्य मंत्री अजय चंद्राकर के कहिना हे मॉनिटरिंग करे जात हे, लेकिन जे तरह लगातार डेंगू के मरीज बढ़त हे। ओकर ले ये साफ ह के जे कोसिस करे जात हे वो ह काफी नइए।
डेंगू के महामारी ह प्रदेस के कतको जिलामन म पांव पसार लिस …
रायपुर । प्रदेस म डेंगू ह कहर बरपा रखे हे। दुर्ग-भिलाई म कतको जिनदगी मन ल लीलइया ये बीमारी ह कतको जिला मन म पांव पसार लिस हे। बीमारी ले मरइया मन के आंकड़ा 20 के पार पहुंच गेहे। अउ लगातार प्रभावित मन के संख्या बढ़त जात हे। आज स्वास्थ्य विभाग के संचालक ये संबंध म पत्रकार मन ले चरचा करही।


text:
वैभव शिव पाण्डेय की कलम से
आवा दे बेटी फागुन तिहार…मारबो बोकरा करबो शिकार…………हे वोति कोन सेन रे मुना महुआ रे………..। धुन असमिया हे…फेर बोल छत्तीसगढ़ी। अइसनेहे साझा संस्कृति ले रचे बसे हे लाखन परदेसी छत्तीसगढ़िया मन के जिनगी। वो छत्तीसगढ़िया मन के जिनगी जेन डेढ़ सौ बछर पहली असम राज खाय-कमाय बर गइन अउ उंहे के वोखे रहिगे। छत्तीसगढ़िया परदेसिया होगे…असमिया होगे। आज असम के भीतरी 20 लाख परदेसिया छत्तीसगढ़िया रहिथे। फेर डेढ सौ बछर बाद भी, असमिया रंग मा रंगे के बाद भी ये परदेसिया मन अपन पुरखा के छत्तीसगढ़ी संस्कृति ला नइ छोड़े हे। आजो असम राज मा रहवइया छत्तीसगढ़िया मन के इहां छत्तीसगढ़ी संस्कृति पूरा सम्मान के साथ जिंदा हे। इखर घर मा रहन-सहन खान-पान सब छत्तीसगढ़िया रंग देखे ला मिलथे। इखर घर मा हरेली मनथे, इखर घर देवारी मनथे, इखर घर गाय-गरुवा ला सोहई बंधथे, छत्तीसगढ़ मा भले कांस के थारी अउ पीतल के लोटा नंदावत हे फेर असम के भीतर छत्तीसगढ़ी संस्कृति के ये हिस्सा आजो देखें बर मिलथे। इही रंग ला जाने बर…समझे बर एक कार्यक्रम छत्तीसगढ़ मा पहली बार होइस। असम रहवइया उन प्रवासी छत्तीसगढ़िया मा बर जेन रोजी-रोटी खातिर डेढ़ सौ बछिर पहली असम चल दे रहिन। संस्कृति विभाग कोति ले पहली बार असमिया छत्तीसगढ़िया मन बर संस्कृति के मिलाप खातिर पहुना संवाद के आयोजन करे गिस। तीन दिन के ये आयोजन मा असम ले प्रवासी छत्तीसगढ़िया मन के 28 सदस्य दल रायपुर आइन। रायपुर के संस्कृति विभाग के सभागार मा 24 अउ 25 मार्च के गोठ-बात होइस। 26 मार्च सगा मन बर रायपुर तिर के पर्यटन स्थल मा घुमे-फिरे के कार्यक्रम रहिस।
असम ले आए शंकर साहू अउ सुभाष जी जइसे कतकों साथी मन अपन पुरखा मन ले सुने कहिनी बताथे ता उंखर आखीं डबडबा जाथे। उन बताथे कि वो उन्नीसवीं सदी के दउर रहिस जब छत्तीसगढ़ भारी अकाल परिस। ये वो दउस रहिस अंगरेज मन के सासन रहिस। ये वो दउर रहिस जब जमीदार परथा परदेस मा चलत रहिस। अकाल परे के बाद खाय-पिये बर सब तरसे ला धर लिस। वो बखत असम राज मा चाय बगान मा मजदूरी करइया मन के कमी रहिस। पुरखा मन ला काम चाही रहिस अउ असाम के चाय बगान वाल मजदूर। दूसर कोति अंगरेज मन के सासन। अंगरेज मन चाय बगान मा काम कराय बर छत्तीसगढ़ के मजदूर मन ला टरक मा भर-भर के लेगिस। धीरे-धीरे करके 50 सौ के संख्या बाढ़त-बाढ़त मजदूरी बर असम जवइया मन के संख्या हजार होगे। अउ दुरुग, राजनांदगांव, बलौदाबाजर, धमतरी, महासमुंद, रायपुर, जांजगीर, बिलासपुर जइसे कतको जगह ले तेली, गोड़, सतनामी, कुर्मी, कोस्टा जइसे कतको जाति-समाज के लोगन असम मा जाके बसगे। धीरे-धीरे असम मा बसने वाला छत्तीसगढ़िया मन के संख्या लाख ले दू लाख अउ आज 20 लाख तक के पहुँच गे।
असम अउ छत्तीसगढ़िया मन के बीच एक समाज सुधारक जनम लिस। नाव रहिस मिनी माता। छत्तीसगढ़ के पहली महिला सांसद मिनी मात के जनम असम मा ही होइस रहिस । मिनी नाव के नोनी अपन समाज सेवा ले कब सब झिन के माता बनगे पता ही नहीं चलिस। मिनी माता दलित समुदाय के उत्थान बर खुब काम करिस। असम के भीतर चाय बगान मा काम करिया मजदूर मा घलोक अउ छत्तीसगढ़ मा के गरीब तबका के परिवार बर घलोक।
मैं ये तो जानत रहेव कि असम के भीतर छत्तीसगढ़िया परिवार बड़ संख्या मा रहिथे। उंखर मन के बड़का बस्ती हे। आरएसएस के पूर्व प्रचारक नंदकिशोर शुक्ल जी ले असम रहवइया छत्तीसगढ़िया परिवार मन के बारे मा सुने रहेव। पता चले रहिस कि छत्तीसगढ़िया मन उहे के अब मूल निवासी होगे हे। उन चुनाव मा हिस्सा लेथे, सांसद अउ विधायक घलोक बनथे। फेर ये नइ जान पाय या कभू खोजे के परयास नइ करे रहे कि असम तो जइसे छत्तीसगढ़ के हिस्सा सही होगे। जिहां लाखन छत्तीसगढ़िया मन असम बसथे। 17 जिला मा छत्तीसगढ़िय़ा मन असम के भीतर अब नार सही फइल गे हे। असम मा रहवइया छत्तीसगढ़िया मन ला अब असमिया कहिना हे जादा बने लगथे। काबर के मनखे जेन भुईया रहिथे ंवो उही भुईया के कहाथे। वोखर चिन्हारी अब असमिया ही हे। फेर हम छत्तीसगढ़िया मन बर गरब के बात ये हे कि असमिया होय के बाद इखर भीतर मा छत्तीसगढ़िया रंग देखे बर मिलथे।
राज्य सरकार अउ संस्कृति बिभाग असमर अउ छत्तीसगढ़ के बीच मा जेन सेतु बांधे के परयास करथ हे वो बड़ सुघ्घर हे। ये दूनो राज के सांस्कृतित आदान-प्रदान हरय। ये बात जरूर हे के हम अपन छत्तीसगढ़िया भाई-बहिनी मन पहुँचे पर थोरकुन देरी करेन फेर अब पहल होगे ता अवइया बेरा नाव पीढ़ी मन बर सब अच्छा होही। छत्तीसगढ़ मा असम के रंग देखबों अउ देखबों असम छत्तीसगढ़िया रंग। जेन नता अभी तक छूटे अउ टूटे के कस लगत रहिस वो अब जुड़ चुके हे। अब गोठ-बात हे, “पहुना संवाद” हे…अब “असमिया धून मा छत्तीसगढिया राग”।
जय जोहार
वैभव शिव पाण्डेय बेमेतरिहा
संवाददाता, स्वराज एक्सप्रेस, रायपुर
09301489305


text:
कवर्धा, 26 जुलाई 2018। छत्तीसगढ़ के कबीरधाम जिला के भारत लाल बैगा के दिल्ली टेक्नोलॉजिकल यूनिवर्सिटी म सॉफ्टवेयर इजीनियरिंग ब्रांच म दाखिला होए के बाद ऊंखर गांव मन्नाबेदी म तिहार जइसे माहौल बन गीस। गांव म विशेष पिछड़ी जनजाति वर्ग के बैगा समुदाय के संगें-संग आन परिवारजन म घलोक उत्साह अऊ उमंग हे। कलेक्टर श्री अवनीश कुमार शरण, पुलिस अधीक्षक डॉ. लाल उम्मेद सिंह अऊ जिला पंचायत के मुख्यकार्यपालन अधिकारी श्री कुंदन कुमार घलोक ए उत्साह अऊ उमंग के उत्सव म सामिल होइन। कलेक्टर ह भारत लाल बैगा के ए उपलब्धि बर वोला पेन-डायरी अऊ पुष्प्पगुच्छ देके ऊंखर उज्जवल भविष्य के कामना करिस। कलेक्टर ह भारत बैगा के माता-पिता ले घलोक मिलिस अऊ ओ मन ल घलोक बधाई दीस। मन्नाबेदी के भारत लाल बैगा ह अपन काबिलियत अऊ कठिन परिश्रम ले राष्ट्रीय स्तर म आयोजित संयुक्त इंजीनियरिंग परीक्षा के मुख्य प्रवेश परीक्षा जेईई मैन्स म शानदार सफलता हासिल करके देश के प्रतिष्ठित शैक्षणिक संस्थान दिल्ली टेक्नोलॉजिकल यूनिवर्सिटी नई दिल्ली म सॉफ्टवेयर इजीनियरिंग म प्रवेश लेहे हे, ये हम सब बर गर्व अऊ खुशी के बात हे। उंखर सफलता के ये गाथा जिला के युवा मन बर घलोक प्रेरणा बन गए हे। भारत बैगा जिलाच नहीं भलुक पूरा प्रदेश के पहिली युवा बन गे हे जऊन विशेष पिछड़ी जनजाति वर्ग के बैगा जनजाति वर्ग ले हे। कलेक्टर ह भारत बैगा ले कहिन के दिल्ली जाके गांव के माटी अऊ संस्कृति ल जरूर याद रखना हे। उमन ये घलोक कहिन के गांव के माटी अऊ संस्कृति हमला सकारात्मक उर्जा प्रदान करथे। सकारात्मक उर्जा गांव, समाज अऊ देश बर रचनात्मक काम करे बर प्रेरित घलोक करथे।
Related Articles
बबई राम के जीवन म आईस खुशहाली
[responsivevoice_button voice=”Hindi Female” buttontext=”ये खबर ला सुनव”] रायपुर, एक जून 2017। महात्मा गांधी राष्ट्रीय ग्रामीण रोजगार गारंटी योजना कोति ले डबरी बने म श्री बबई राम के जीवन म खुशहाली आए हावय। बैकुण्ठपुर विकासखण्ड के गांव अमहर निवासी श्री बबई राम सिरिफ डेढ़ एकड़ के छोट कन जमीन म गहूं अउ सरसों के मिंझरा फसल […]
ऑनलाईन एकीकृत भुगतान सुविधा के विकास बर कृषि विश्वविद्यालय ल स्कॉच सम्मान
रायपुर, 12 मार्च 2018। इंदिरा गांधी कृषि विश्वविद्यालय, रायपुर ल प्रबंध सूचना प्रणाली के माध्यम ले ऑनलाईन एकीकृत भुगतान सुविधा के विकास बर प्रतिष्ठित स्कॉच सम्मान ले नवाजे गए हे। नई दिल्ली के कॉन्सटिट्यूशन क्लब म सनिच्चर के दिन आयोजित सम्मान समारोह म इंदिरा गांधी कृषि विश्वविद्यालय के कुलपति डॉ. एस.के. पाटील ह स्कॉच ग्रुप […]
सांकरा ग्राम पंचायत ल मिलीस दीनदयाल उपाध्याय पंचायत सशक्तिकरण पुरस्कार
रायपुर, 8 मई 2018। मुख्यमंत्री डॉ. रमन सिंह ह धमतरी जिला के सांकरा ग्राम पंचायत ल ग्राम पंचायत के उत्कृष्ट काम मन बर ‘दीनदयाल उपाध्याय पंचायत सशक्तिकरण पंचायत पुरस्कार’ ले सम्मानित होए म ग्राम पंचायत के सरपंच श्रीमती सती मरकाम संग पंच अऊ गांव वाले मन ल बधाई अऊ शुभकामना देहे हें। मुख्यमंत्री ले आज […]


text:
दुर्ग-कटघोरा-मुंगेली-कवर्धा-डोंगरगढ़ रेल लाइन के विस्तृत परियोजना प्रतिवेदन ल जल्दी मिलही मंजूरी
छत्तीसगढ़ म 17 रेल्वे ओव्हर ब्रिज-अंडरब्रिज मन बर सैद्धांतिक स्वीकृति
सात रेल्वे स्टेशन मन के पुनर्विकास के प्रस्ताव घलोक मंजूर
रायपुर 08 अगस्त 2018। मुख्यमंत्री डॉ. रमन सिंह ह आज नई दिल्ली म रेल मंत्री श्री पीयूष गोयल के संग बैठक म छत्तीसगढ़ म रेल नेटवर्क अऊ यात्री सुविधा मन के विकास अऊ विस्तार बर कई प्रस्ताव मन उपर गहन विचार-विमर्श करे गीस। मुख्यमंत्री के ए प्रस्ताव मन म ले कई प्रस्ताव मन ल श्री गोयल ह सकारात्मक दृष्टिकोण अपनात सैद्धांतिक रूप ले तुरंते अपन मंजूरी दे दीन। एमां ले सात रेलवे स्टेशन मन के उन्नयन के प्रस्ताव घलोक सामिल हे, जेला श्री गोयल ह सैद्धांतिक स्वीकृति प्रदान कर दीन। उमन डॉ. रमन सिंह के आग्रह म छत्तीसगढ़ म 17 रेल्वे ओव्हर ब्रिज अऊ रेल्वे अंडर ब्रिज मन के निर्माण बर घलोक अपन सहमति अऊ स्वीकृति तुरंते दे दीन। श्री गोयल ह कहिन कि सबो प्रस्ताव म रेल मंत्रालय कोति ले सर्वेक्षण जल्दी शुरू करवाए जाही।
श्री गोयल ह रेल मंत्रालय के अधिकारी मन ल दुर्ग – कटघोरा – मुंगेली – कवर्धा – डोगंरगढ़ रेल लाईन के विस्तृत परियोजना प्रतिवेदन अऊ सी.सी.ई.ए. के जल्दी स्वीकृति देहे के निर्देश दीन । उमन दुर्ग, रायगढ़, कोरबा, पेंड्रारोड़, डोंगरगढ़, भिलाई अउ अंबिकापुर रेलवे स्टेशन मन के पुनर्विकास अऊ बीकानेर-बिलासपुर ट्रेन ल दुर्ग तक बढ़ाए अउ विशाखापट्नम-जगदलपुर स्पेशल ट्रेन ल सामान्य किराया म नियमित ट्रेन के रुप म चलाय के घलोक स्वीकृति प्रदान कर दीन।
बैठक म रेल मंत्री श्री गोयल ह छत्तीसगढ़ के जऊन 17 रेलवे ओवरब्रिज/रेलवे अंडरब्रिज के निर्माण प्रस्ताव मन ल सैद्धांतिक रूप ले स्वीकार कर लीन, ओमां रायगढ़ रेल मार्ग म कोतरलिया, किरोड़ीमलनगर, भूपदेवपुर, रॉबर्टसन अउ खरसिया यार्ड घलोक सामिल हे। बैठक म मुख्यमंत्री ह छत्तीसगढ ले लखनऊ, पटना, पुणे, जम्मू, कन्याकुमारी अऊ तिरूनंतपुरम बर सुपरफास्ट रेल सेवा चालू करे के मांग करिन। उमन राजनांदगांव, तिल्दा अऊ भाटापारा म ट्रेन मन के स्टापेज अऊ रायगढ़, डोंगरगढ़ अऊ अंबिकापुर म कोचिंग टर्मिनल चालू करे के आग्रह करिन। बैठक म रेल मंत्रालय अऊ छत्तीसगढ़ शासन के वरिष्ठ अधिकारी उपस्थित रहिन।


text:
आशीष सिंह
हमर देश के स्वतंत्रता संग्राम के पन्ना म आंदोलनकारी, सेनानी के त्याग, तपस्या अऊ बलिदान के गाथा ह जतेक दमकत आखर म अंकित हे वईसनेच स्याह आखर म गद्दार मन के कुटिलता घलो लिखे गे हे। हर जुग म पृथ्वीराज चौहान ल जयचंद ले धोखा मिलत आहे। आज 15 जुलाई हे अऊ आजे के दिन रईपुर के इतिहास के स्याह आखर म अईसनेच विश्वासघाती मन के नाव हाबे जेन मन ह स्वतंत्रता के आंदोलन ल कमजोर करे में कोनों कसर नई छोड़े हे। अंग्रेजी हुकुमत ह आजे के दिन “रायपुर षड़यंत्र कांड“ के नाव ल लिखे हे लेकिन ऐ ह स्वंत्रता के आंदोलन एक सशस्त्र क्रांति के परयास रिहिस।
15 जुलाई 1942 के दिन परसराम सोनी गिरफ्तार हो गे रिहिन। सुबह 10 बजे ओमन अपन संगवारी संग साईकिल म बईठ के गोलबाजार स्थित गिरिलाल के घर पहुंचे रहिन। गिरिलाल प्रभुलाल पतिराम बीड़ी वाला के बाड़ा म किराया ले रहत रिहिन। परसराम ह ओखर ले बंदूक अऊ तीन कारतूस लिस अऊ शिवानंद के संग लहुट के जात रिहिन। सोनीजी ह साईकिल चलईया शिवनंदन ले लखेर लाईन के रद्दा ले चले बर बोलिन फेर शिवानंद ह साईकिल ल एडवर्ड रोड डाहर मोड़ दिस। जईसे ही साईकिल सदरबाजार पहुंचिस वईसे ही शिवनंदन ह घंटी बजाईस। घंटी बाजे के बाद केंद्रीय सीआईडी के इंस्पेक्टर नरेंद्र सिन्हा, अंग्रेज डीएसपी अऊ सिटी इंस्पेक्टर ह परसराम उपर टूट पड़िस। तलाशी म रिवाल्वर बरामद हो गे। परसराम ह समझ गे कि शिवनन्दन ह गद्दारी कर दिस। फेर तभो ले ऐ बात ल पुख्ता करे बर कोतवाली म कान म ऐ बात ल बता दिस कि मोड़ म नाली के तीर म कारतूस ल फेंक दे हों। थोड़किन देर बाद कारतूस ल घलो पुलिस बरामद कर लिस। अब परसराम के मन म कोनों संदेह नई रिहिस।
परसराम सोनी के अंतस म देशभक्ति के जज्बा त बचपन ले रिहिस। ओमन बलीराम आजाद के वानर सेना के सक्रिय सदस्य रिहिन। ठाकुर प्यारेलाल सिंह, मौलाना रऊफ अऊ भूतनाथ बैनर्जी के भाषण ले ओमन काफी प्रभावित रिहिन। 1939 म ओमन क्रांतिकारी कवि राजनांदगाव के कुंजबिहारी चौबे के संपर्क म आए रिहिन। कुंजबिहारी चौबे के पिता छबिलाल चौबे मेर 32 बोर के एक रिवाल्वर रिहिस। कईसने करके परसराम सोनी ह रिवाल्वर ल प्राप्त कर लिस अऊ ओखर हू-ब-हू नकल करके दूसर रिवाल्वर घलो तैयार कर डरिन। ऐखर बाद चौबेजी ल ओमन ह ओखर अमानत ल लौटा दिन।
इही बेरा म ओकर मन के संपर्क गिरिलाल ले हो गे, ओमन मुंगेर ले रायपुर आके बंदूक सुधारे के काम करत रिहिन। गिरिलाल के संबंध चटगांव के क्रांतिकारी मन ले रिहिस अऊ सोनीजी समान विचारधारा के रिहिन। ओमन आरएमई वर्क्स और रायपुर फ्लोर मिल म कारीगर मन ले सामान हासिल करके परसराम के घर म ही रिवाल्वर तैयार करे म लग गे। डॉ. सूर ले रसायन शास्त्र के एक अईसे किताब मिल गे जेमा बम अऊ विस्फोटक बनाए के बिधि रिहिस। ऐखर ले ओमन ह बम बनाए के कला घलो सीख गिन। संयोग हरे कि उही बेरा म ओखर मन के मुलाकात ईश्वर सिंह परिहार ले होईस जेखर ले ओमन पिकरिक एसिड ले बम बनाए के हुनर घलो सीख लिन।
विस्फोटक बनाए के काम म अवईया सामान ठाकुर ज्ञान सिंह अग्निवंशी अपन स्कूल के प्रयोगशाला ले अऊ होरीलाल सीपी मेडिकल स्टोर्स ले उपलब्ध करात रिहिन। तभे जल्दी ही परसराम टाईम बम, पोजिशन बम अऊ स्मोक बम बनाए म दक्ष हो गे। ईदगाह भाठा अऊ रावण भाठा म सुन्ना स्थान म ओमन बम के प्रयोग करत रिहिन। अईसने एक मौका म ईदगाहभाठा कोती ओमन बम के परीक्षण करत रिहिन जेन बेरा म धमाका होईन तेन बेरा म राजकुमार कालेज के प्रिंसिपल के कार उहां ले गुजरिस। संभवत: प्रिंसिपल ह ऐखर सूचना पुलिस ल दे रिहिस। परीक्षण के बेरा म सोनीजी संग कभू श्यामसुंदर अग्रवाल त कभू गोपाल राव त कभू गोविंदलाल अवधिया रहत रिहिन। धीरे-धीरे परसराम के दल ह अब बढ़े बर लागे रिहिस।
मालवीय रोड के ओरियेंटल होटल क्रांतिकारी मन के मिले के ठिहा रिहिस। उहां कुंजबिहारी चौबे, दशरथ लाल चौबे, प्रेम वासनिक, सुधीर मुखर्जी, क्रांतिकुमार संग जम्मों क्रांतिकारी संघलाए। महासमुंद के खेदू पोद्दार, देवीकांत अऊ कृष्ण राव थिटे घलो ऐ दल म शामिल रिहिन। परसराम सोनी ह काफी सावधानी रखय। कोनों भी संदिग्ध वस्तु ल ज्यादा समय तक एक ठिहा म नई रखत रिहिन। ओमन एतेक गोपनीयता बरतस रिहिन कि रोज मिले के ठिहा ओरियेंटल होटल म ओखर साथी मन ल घलो एक दूसर के बारे म कोनों जानकारी नई रिहिन। फेर सबो एके मकसद ल लेके काम करत रिहिन। ओ मकसद रिहिस आजादी।
गिरफ्तारी के बाद परसराम के घर के तलाशी घलो होईस फेर पुलिस ल कुछु नई मिलिस। एक दिन पहिली ही सब्बो चीज ल होरीलाल जगह ओमन रखवा दे रिहिन। ओखर गिरफ्तारी ले सतर्क हो के होरीलाल ह ओ सामान ल उऊ दूसर जगह छिपा दिन। तलाशी के बेरा म कुछ चिट्ठी म ओखर साथी मन के नाम गांव लिखे रिहिस। ऐखर बाद पुलिस ह धर-पकड़ शुरू कर दिस। प्रेम वासनिक पुलिस के गवाह बन गे। गिरिलाल, डा. सूर अऊ मंगल मिस्त्री घलो कोतवाली पहुंच गे। दूसर दिन कुंजबिहारी अऊ दशरथ लाल चौबे, सुधीर मुखर्जी, देवीकांत झा, होरीलाल, सुरेंद्रनाथ दास, क्रांतिकुमार भारतीय, कृष्णा राव थिटे, सीताराम मिस्त्री, समर सिंह अऊ भूपेंद्रनाथ मुखर्जी जेल के शोभा बढ़ाए बर पहुंच गे। 9 महीना ले एडीएम जे. डी. केरावाला के अदालत म भारतीय रक्षा अधिनियम, आर्म्स एक्ट अऊ एक्सप्लोसिव सब्सटेंस एक्ट के तहत मामला चलिस।
अभियुक्त मन डाहर ले एम. भादुड़ी, पी. भादुड़ी, चांदोरकर, पेंढारकर, अहमद अली, बेनीप्रसाद तिवारी अऊ चुन्नीलाल अग्रवाल जईसे दिग्गज वकीलों मन पैरवी करिन। शासन डाहर ले मुकदमा लड़े बर शहर के कोनों वकील तैयार नई होईन त बाहर ले वकील बुलाए रिहिन। अंग्रेज आर्म्स एक्सपर्ट मन तो ऐ माने बर तैयार ही नई रिहिन कि ऐ रिवाल्वर ह हाथ ले बनाए गे हे। ओमन परसराम के कारीगरी के भरे कोर्ट म तारीफ घलो करिन। शिवनंदन के अलावा समर सिंह घलो सरकारी गवाह बन गे। कमजोर साक्ष्य के आधार म सजा सुनाए गिस।
27 अप्रैल 1943 के दिन गिरिलाल व 8 बखर, परसराम सोनी ल 7, भूपेन्द्रनाथ मुखर्जी ल 3, क्रांति कुमार अऊ सुधीर मुखर्जी ल दो-दो बखर, दशरथ लाल चौबे, देवीकांत झा, सुरेंद्रनाथ दास ल एक एक बखर के सजा सुनाए गिस। मंगल मिस्त्री ल नौ अऊ कृष्णराव थिटे ल छ: माह की कठोर सजा होईस। कुंजबिहारी चौबे अऊ सूर बंधु मन उपर कोनो दोष सिद्ध नई हो पाईस फेर डॉ. सूर ल डीआईआर के तहत जेल म ही रखे गे रिहन।
रणवीर सिंह शास्त्री ओ बेरा म गुरुकुल कांगड़ी म अध्ययन करत रिहन। ऐखर सती ओखर गिरफ्तारी नई होईस। ऐ सजा के खिलाफ नागपुर हाईकोर्ट म अपील घलो दायर करे गे रिहिस। जस्टिस नियोगी ह भूपेंद्रनाथ मुखर्जी, सुधीर मुखर्जी, कृष्णराव थिटे अऊ देवीकांत झा ल बरी कर दिस। परसराम सोनी ह अपील करे बर इंकार कर दिस। तब मई 1946 म भगत सिंह के साथी क्रांतिकारी जयदेव कपूर ह रायपुर आए रिहिन। गांधी चौक म सभा में ओमन परसराम सोनी के रिहाई के मांग करिन। सजा काट के रिहा हो चुके क्रांति कुमार भारतीय अऊ सुधीर मुखर्जी ह नागपुर जाके मुख्यमंत्री पं. रविशंकर शुक्ल ले परसराम अऊ गिरिलाल के रिहाई के अपील करिन। 26 जून 1946 के दूनों रिहा हो गे।
शिवनन्दन के गद्दारी ले रईपुर म पैदा होवईया ऐ सशस्त्र क्रांति के गर्भ म ही हत्या हो गे। ऐ नई होए रितिस त रईपुर के इतिहास कुछु अऊ होतिस। ऐ मामला ल अंग्रेजी हुकुमत ह “रईपुर षड़यंत्र केस“ के नाव दिस। फेर देश के स्वाधीनता बर करे गे रिहिस ऐ प्रयास ल आज भी रईपुर षड़यंत्र केस कहना सही नई हे। का हमन ह ऐला सशस्त्र क्रांति के प्रयास नई कहि सकन…..?


text:
दुनिया म हर घड़ी एक नवा जी के जनम होथे। इही ह चरावर जीव जगत के नियम आए। अइसन नइ होतिस त ये दुनिया म कांहिच नइ होतिस। एक महतारी ह अबक तबक चिचीयावत रिहीस असहनिय दरद म। अउ ये दरद म घलो मां बने के सुख के अहसास होवत रिहीस। जीव ह मुं सो आय लेवे त अइसे लागे जानो मानो महतारी ह लइका नइ बियावथे बल्की नरक भोगत हेे। फेर एक पल म ये पिरा ह खुसी म बदलगे जब अपन गरब ले अवतरे लइका ल मां ह एक नजर देखीस। ओ समय महातरी के ये जीवन के आनंद ल कोनो दुसर जीव कलपना घलोक नइ कर सकय आखर म गढ़ना तो दूर के बात ये।
हांथ के मुंठा म भाग रेखा ल दबाय नान्हे लइका ह महतारी के कोरा मे किलकारी लेवथे। जब ओ मुठा ह छरियाही त काकर भाग म का निकलही तेन ल तो न लइका जाने अउ न महतारी जाने। फेर जनम होहे तेला तो उमर भर दुनिया ल झेले ल परही। सुख म राहय चाहे दुख म,राजा होवे चाहे रंक। सबला जुझना हे जीवन के आनंद बर। आज गली खोर म किंजरत कतको अइसन जीव देखे ल मिलथे जोन जीयत तो हे फेर जीवन म आनंद नइ हे। लोगन किथे घलो की जे दिन संसारी परानी आनंद ल पा लिही वो दिन तो जीव परमानंद के हो जही।
जीव के आनंद अउ परमानंद के अनुभुति बर कुछ लोगन के जीवन यापन के सजीव चित्रण देखत मै दंग रही गेवं। संझा चार बजे के बेरा म रइपुर रेलवाही म ठाढ़हे रेहेवं। हमर नाटक मंडली के सबो सदस्य एके जघा जुरियाय रेल के अगोरा करत रेहेन। चिरो-बोरो कांव कांव म घलो सब अपन अपन गोठ बात म मगन हे। हमु मन एक कोरी तीन अक झन रेहे होबोन जेमा सात झन नारी परानी घलो रिहीस,ते पाय के हमर मन के हांसी दिल्लगी अलग चलत रिहीस। रेल तीस मिनट देरी म अवइया रिहीस जाना तो हे चाहे कतको बेर आवे। फेर ये बेरा के बिलमर्इ बड़ आनंद देवत रिहीस हांसी ठिठोली ले कटत रिहीस। तभे हमर आगु एक झन अस्सी पच्यासी बरस के डोकरी डब्बा ल हलावत मांगे बर आगे। मेहा बाजू वाला कोती टरकायेवं। बाजू वाला ह अपन बाजू वाला डहर टरकर्इस। हमर मन के गोठ बात चलते हे अउ वो डोकरी ह अइसे तइसे करके पंदरा झन करा किंजर डरिस। एको पइसा नइ पाइस। पंदरा जगा डोकरी ल नाचत देख-देख के हमला का आनंद अइस येला तो हमू नइ जानन। फेर हांसी मजाक ले टेम पास होवत रिहीस।
ये टेम पास म डोकरी के तरवा के एको ठन लकिर नइ टेड़गइस। उहीच के उही मुं धरे हे। न असकटार्इस, न खिसीयाइस, न मुसकाइस, न कंझाइस पथरा कस जीव ठाड़हे रिहीस। आखिर म एक झन नोनी ह अपन पर्स ले एक के सिक्का निकाल के डोकरी के डब्बा म डारिस। डोकरी के मांथा के रेखा ठक ले टेढ़गा के जीव होय के अहसास करइस। ओकर थोथना के भाव देख के महू ल थोर थोर अहसास होइस की हमन तो सिरीफ आनंद लेवत रेहेन। वहू म एक भिखारन कर। भिख मांगत-मांगत डोकरी ह हमर सही कोन जनी अउ कतका झन ल आनंद देवात रिहीस होहीं वहू म बिना मांगे। फेर आखीर म जब सिक्का ह ओकर डब्बा म गिरथे त वो तो परमानंद ल ता लेथे। काबर की इही सिक्का ह तो आज के आनंद अउ परमानंद आय।


text:
हमर भारत देश में पूजा पाठ अऊ दान के बहुत महत्व हे। दान करे बर जाति अऊ धरम नइ लागय। हमर भारतीय संसकिरती में हिन्दू, मुसलिम, सिख, ईसाई, जैन सबो धरम के आदमी मन दान धरम करथे अऊ पून कमाथे। हमर वेद पुरान अऊ सबो धरम के गरन्थ में दान के महिमा ल बताय गेहे। हमर छत्तीसगढ़ में भी अन्नदान करे के बहुत महत्व हे। इंहा के मनखे मन बड़ दयालु हे। कोनों आदमी ल भूखन मरन नइ देख सकय। एकरे सेती दूसर परदेस के मनखे मन घलो आके इंहा बस जथे। छत्तीसगढ़ ल धान के कटोरा अऊ इंहा के किसान ल अन्नदाता भगवान कहे जाथे। काबर किसान मन ह अपन पूरा मेहनत अऊ पसीना ओगार के अन्न के उपज करथे अऊ सबके उदर पोसन करथे।
किसान मन ह धान के ऊपज करके कूट मिंज के अपन घर में लाथे अऊ कोठी डोली में रखके साल भर तक एमे अपन खरचा घलो चलाथे। हमर भारतीय संसकिरीती में बताय गेहे के अपन कमई के दसवां भाग ल दान करना चाही तभे आदमी ल पून के परापति होथे अऊ जस के भागी बनथे। इही संसकिरती ल आघू बढ़ावत पूस पुन्नी के दिन छत्तीसगढ़ में छेरछेरा परब मनाय जाथे। छेरछेरा परब ह अन्नदान के परब आय। ए दिन छोटे बड़े लइका सियान सब झन अपन अपन टोली बनाथे अऊ दान मांगे बर जाथे।
अइसे परकार से बोलत मनखे मन ह दूसर के दुवारी में चिल्लात जाथे अऊ दान मांगथे। इंहा के सब मनखे मन अपन अपन घर में धान ल निकाल के रखे रहिथे अऊ खुले मन से अन्न के दान करथे। छेरछेरा के तिहार ल शहर से जादा गांव में अच्छा ढ़ंग से मनाय जाथे। ए दिन गांव में काम बूता बंद रहिथे अऊ छोटे बडे सब मनखे भेदभाव ल भुलाके छेरछेरा मांगे बर जाथे। कतको मंडली वाला मन ढोलक तबला मंजीरा लेके गावत बजावत छेरछेरा मांगथे। एकर से बहुत आनंद आथे। छेरछेरा मांगे के बाद जतका धान या पइसा सकलाथे वोला मंडली वाला मन सब झन बराबर बराबर बांटथे या मंडली के खरचा पानी बर जमा करथे। लइका मन ह धान ल बेंचके पइसा सकेलथे अऊ खई खजाना लेथे। ये परकार से छेरछेरा के तिहार ल खुसी अऊ उमंग के साथ मनाय जाथे।नंदावत संसकिरती – समय के साथ साथ हमर बहुत अकन पुराना तिहार मन नंदावत जात हे। छेरछेरा तिहार ह तक अब पहिली जइसे मजा नइ आवत हे। काबर आदमी के रहन सहन अऊ खान पान ह बदल गेहे। आदमी शहरी संसकिरती ल अपनाय ल धर लेहे। एकर सेती अब छेरछेरा मांगे बर बहुत कम आदमी जाथे। पहिली के जमाना में गांव भर के आदमी मन मिलजुल के मांगे बर जाय। अब तो एला अपन शान के खिलाफ समझथे। गांव में तो थोर बहुत लइका मन छेरछेरा मांगे बर जाथे लेकिन शहर में तो ए तिहार ह बिलकुल नंदा गेहे। कतको झन ल पता घलो नइ राहे के कब छेरछेरा आइस अऊ कब चल दीस। हमर सब ए छत्तीसगढ़ी संसकिरती ल बचाना बहुत जरुरी हे। नहीं ते अवइया पीढ़ी मन ह एकर बारे में जानबे नइ करही।
महेन्द्र देवांगन “माटी”
गोपीबंद पारा, पंडरिया
जिला – कबीरधाम (छ. ग)
पिन- 491559
मो.- 8602407353
Email -mahendradewanganmati@gmail.com


text:
व्यंग्य : कब मरही रावन ?
गांव म हरेक पइत, दसरहा बखत, नाटक लील्ला खेलथे। ये दारी के लील्ला, इसकूल के लइका मन करही। लइका मन अपन गुरूजी ला पूछीन – काये लील्ला खेलबो गुरूजी ? गुरूजी बतइस – राम – रावन जुद्ध खेलबो बेटा। मेंहा रात भर बइठ के पाठ छांट डरे हौं। कोन कोन, काये काये पाठ करहू ? अपन अपन हिसाब ले देख लौ। हां, एक ठिन गोठ जरूर हे, जेन लइका जे पाठ करहू, वो पाठ ल अइसे निभाहू के, देखइया मन के मुहूं, आंखी अऊ कान, खुल्ला के खुल्ला रहि जाय। एकर बर, एक ठिन अभियास करे लागही, जेला कालीच ले सुरू करे बर लागही। लइका मन किथे – काये अभियास गुरूजी ? गुरूजी बतइस – जेला जे पाठ करना हे तेकर आदत के अभियास, अभू ले अइसे करव के, अभिनय के समे, नाटक हा सिरतोन कस लागय।
गुरूजी पूछीस – अभू हाथ उठाओ, राम कोन कोन बनहू ? कक्छा में बइठे, जम्मो लइका के हाथ उठगे। गुरूजी किथे – जम्मो झिन राम बनहू, त बांचे पाठ ल कोन करही जी ? काली अपन अपन महतारी बाप ल पूछ के आवव के, काये पाठ के अभियास करवा सकत हे ओमन।
दूसर दिन – कक्छा म सन्नाटा छाये रहय। गुरूजी के आतेच साठ, गांव के धन्ना सेठ के लइका केहे लागीस – गुरूजी, में राम नि बनो। गुरूजी पूछीस – काबर ? लइका किथे – मोर घर के मन मना करत हे। ओमन कहत हे, में राम के पाठ नि कर सकंव। मोला घर म, राम के अभियास कोन कराही। बाबू ल देखथंव – बिहनिया ले धान तउले के समे केऊ खेप कांटा मारथेच, हमर दई हा हरदी मिरची म ईंटा पथरा पीस के मिलाथे रात ले, गोंदली के जमाखोरी करे बर, हमर बड़े भई पठऊंहा म फजरे ले निंगे रिथे। में पूछेंव तब कहिथें – अइसन नि करबो त, हमर धंधा में बढ़होत्तरी कइसे होही। हमन बड़े आदमी कइसे बनबो ? इही ल बिहाने ले संझा, महू सीखथंव गुरूजी, राम के आदत सीखे के मोर करा टेम निये, मेंहा राम के पाठ नि निभा सकंव।
गुरूजी, महूं राम नि बनव, गांव के सरपंच के लइका ठाड़ होगिस अऊ केहे लागीस – तेंहा जानत हस गुरूजी, गांव म चुनई के समे आये हे। मोर घर म चेपटी के सीसी अऊ बड़ अकन पइसा सकलाये माढ़हे हाबे। घर म मनखे के खरीदी बिकरी, संझा बिहाने चलत हे। राम के आदत के अभियास त दूर, ओकर नाम लेके फुरसत निये कन्हो ल। हां ते कबे त, रावन भले बन जहूं। ओकर अलग से अभियास करे के कन्हो जरूरत निये। ओकर कस बूता रोज चलत हे हमर घर…..।
एक झिन लइका धिरलगहा किथे – महूं नि बनतेंव तइसे लागथे गुरूजी। गुरूजी पूछीस – तोला काये अड़चन हे रे……। लइका किथे – गुरूजी, मोर बाबू ये गांव के सबले बड़े अधिकारी आय। ओकर बिना पूरा विकासखंड में पत्ता नि हालय। ठेकेदार, नेता, करमचारी अऊ जनता के दे, घींव के रोटी खाथन गुरूजी। बिन रिश्वत के हमर घर आगी नि बरे। उही ल खा – खा के हमू मन भरष्टाचार कस मोटावत हन। हमला तेंहा राम बना देबे, अऊ खेल देखाये के बेरा, रावन के वैभो देख मोर मन ललचागे अऊ तीर धनुस के जगा ओकर कमई म नजर परगे तब …..रावन कइसे मरही गुरूजी……। महू ल माफी दिहौ।
दरोगा के बेटा, बड़ बेरा ले अगोरत रहय। कतका बेर ये चुप होय त, मेंहा गोठियांवव कहिके……। जइसे बइठिस अधिकारी के लइका, तइसे ठाड़ होवत सुरू होगे – गुरूजी मेंहा राम बनिच नि संकंव। राम बन जहूं त कोन ल मारिहौं। रावन हमर दोस्त आय। हमर संस्कार म, अपराधी ल भरपूर सुरकछा देना हे, वोला कइसे भी करके अदालत के चंगुल ले बचाना हे। अब तिहीं बता, अइसन म राम के अभियास कहां करहूं ……। रावन ल मेंहा कइसे मार सकत हंव ?
बड़ डररावत उठिस वो लइका अऊ किथे – महूं राम नि बनो गुरूजी। मोर बाबू के अधिकारी मन, अपने कस करमचारी ल पसंद करथें। कभू निरासरित पेंसन पवइया, कभू इंदिरा आवास हितगराही, त कभू कुआं खनवइया, त कभू रोजगार गारंटी म पइसा कमइया मनखे, खुदे मोर घर म हमर बांटा ल अमरा देथे। राम कस, हमूमन गांव के, जंगल के, गरीब मनखे मन संग मिल बांट के खाथन, फेर अपन कमई के पइसा ल नि बांटन – इहीच करा फरक हो जथे। इही फरक मोला राम बनन नि देवत हे गुरूजी। मोर बाबू किथे के, आदत सुधारे के फेर म, मेंहा सुधर गेंव तब….., जब मोर समे आही, मोर घर के चूल्हा कइसे जलही, मोर तनखा के पइसा कतेक पुर जही गुरूजी। मोला छिमा देबे गुरूजी, में गलत आदत सीख अपन भविस नी बिगाड़ंव ……।
वकील के लइका, पूरा पइंट लिख लिख के धरे रहय। वो किथे – देख गुरूजी, तेंहा मोला रावन बनाबे, त तोला अतका अस फायदा होही। जतका होही ओमे, सिरीफ आधिया दे देबे, वूहू म केस फाइनल होये के पाछू। गुरूजी किथे – काये केस रे बाबू ? लइका किथे – कहींच नि जानस गुरूजी, रावन बनाबे त, मोला मरे बर परही, मोर बाबू, राम ऊप्पर केस करही, सेटलमेंट बर। बड़ अकन पइसा हकनाबो, उही म तोला हिस्सा मिलही गुरूजी। गुरूजी हाँसिस – अरे बुद्धू, सहींच के थोरे मरना हे रावन ल। फेर तें सहींच के मर जबे रावन बनके त, तोला कति करा ले फायदा होही। लइका किथे – वकीली पईंट ल ते का समझबे गुरूजी ? में सहींच मे नि मरंव, फेर मोर बाबू साबित कर दिही के, मोर लइका रावन बने रिहीस, सहींच म मरगे ओहा, फेर देख …….। राम बने म, कन्होच बूंद भर फायदा रहितीस, त उहू ल सोंचतेंव। ले आज सोंच ले गुरूजी, ये ले मोर बाबू के मोबाइल नम्बर। कालीचे गोठिया सकत हस।
सन खाके पटवा म दत गे गुरूजी। वोहा सोंचे नि रिहीस तइसन, तइसन बात सुने ल मिलत रहय। एक झिन लइका किथे – गुरूजी मोरो ल सुन लेते का ? गुरूजी किथे – हां बोल बेटा। लइका किथे – महूं रावनेच बनतेंव गुरूजी……। राम नि बनंव। रावन बनहूं त ओकर लंका बनाये बर, बड़ अकन के टेंडर होही। में रावन बनहूं, त मोर चलही। मोरे बाबू ल ठेका मिलही। अइसे झिन सोंच ……., तहूं ल तोर बांटा देवा देतेंव गुरूजी। ए बछर ठेकादारी म बड़ नकसान होहे हमर, गुरूजी ………., मोला रावन बना के एकर भरपाई करा देतेव … तुंहर बड़ किरपा होतिस।
कोन्हो कुछु बहाना बनाए, कोन्हो कुछु। राम बने बर कन्हो तियार नि होत रहय। एक झिन लइका बांचे रहय। सबले पाछू बइठे रहय वोहा। गुरूजी किथे – भकाड़ू, तेंहा कुछु नि गोठियात हस, राम बनबे रे तेंहा ………। बड़ मुसकल ले खड़ा होइस अऊ किहीस – हव गुरूजी, राम बने के बड़ हिच्छा हे, अपन बाबू ल घला पूछे हंव, फेर कते रावन मोर ले मरही …….. ? मोर करा – न तन म कपड़ा, न पेट म रोटी, न रेहे के छत। ले दे के खड़े होवत हंव त, तिहीं देख ………, कतका झिन मोर गोड़ ईंचत हे, डेना ल हेचकार के बइठ जा तेंहा – ” तें का राम बन सकबे अऊ रावन ल काला मार सकबे “ कहिके कतको झिन कहत हे। मोला कोन संग दिही, रावन मारे बर……। इहां जतका झिन बइठे हे, जम्मो रावन के संगवारी आय। मोर करा हथियार निये, कामेच मारहूं अतका झिन कोरी खइरखा रावन ल……। मोर चलतिस गुरूजी, त एक्को रावन ल नि बचातेंव। मेंहा खाली नाटक – लिल्ला के गोठ नि करत हंव। मेंहा असल जिनगी के रावन ल घला मारतेंव, फेर ये रावन मन, रावन मरगे कहिके, ओकर पुतला लेस के भरमा देथे। हमू मन इंकर बात म आ जथन, अऊ बछर भर फेर चुप बइठ जथन, फेर आ जथे दसरहा, फेर धोखा खा जथन…….।
रावन नी मरीस। बिगन राम बने, फोकटे फोकट रावन के पुतला लेसागे, रावन जीतेच हे, अगले बछर राम के हाथ मरे के, अगोरा म ……..।
हरिशंकर गजानंद देवांगन
छुरा


text:
जय जोहार । लक्ष्मन मंदिर के प्रेम कहानी ताजमहल ले घलो अधिक पुराना हे। दक्छिन कउसल म पति प्रेम के ये निसानी ल 635-640 ईसवीं म राजा हर्ष गुप्त के याद म रानी वासटादेवी ह बनवाइस हे। खुदाई म मिले सिलालेख मन के मुताबिक प्रेम के स्मारक ताजमहल ल घलो अधिक पुराना प्रेम कहानी लक्ष्मन मंदिर स्मारक के रूप म प्रमानित हे।
सिरपुर म बने लक्ष्मन मंदिर भारत म ईट मन ले निरमित पहिली मंदिर हे। ये ह रायपुर ले लगभग 90 किलोमीटर के दूरीहा म स्थित हे। येमा बारीक नक्कासी अउ अउ कला के चित्रन हे, जे ये मंदिर ल अउर आकरसित बनाथे।
ईटा मन ले बन लक्ष्मन मंदिर, एक ऊंचा प्लेटफॉर्म म अउ तीन प्रमुख भाग मन म बने हुए हे, जेकर गरभ गृह ( मुख्य घर ), अंतराल ( पैसज ) अउ मंडप ( एक शेल्टर ) कहे जाथे। अन्य धरम मन ल घलोक खूबसूरती ले मंदिर म वातायान, चित्या गोवाक्सा, भारवाहाक्गाना, अजा, कीर्तिमुख अउ कामा अमालक के रूप म डिजाइन करे गेहे।
शैव धरमावलंबी श्रीपुर (मवजूदा सिरपुर) म मगध नरेश सूर्यवर्मा के बेटी वैष्णव धरमावलंबी वासटादेवी के प्रेम के निसानी के सनसनीखेज खुलासा लक्ष्मन मंदिर ले मिले नवा तथ्य मन ले होइस हे। भू गरभ ले उजागर होय तथ्य मन ले स्पष्ट हे के ईसवी 635-640 के बीच रानी वासटादेवी ह राजा हर्षगुप्त के याद म लक्ष्मन स्मारक के निरमान करवाइस।
सिरपुर के पूरा इतिहास लक्ष्मन मंदिर के वइभव ले सदैव जुड़े रहे हे। हर कालक्रम म येकर ले जुड़े नवा तथ्य घलो आघू आइस हे। जेमा लगभग पंद्रह सउ बछर पहिली निरमित ईंटा मन ले बने ये इमारत के शिल्पगत विशेषता मन के अधिक चरचा करे गिस।
ईसवी 1631-1645 के मध्य म ताजमहल के निरमान
आगरा म शाहजहां ह ईसवी 1631-1645 के मध्य म ताजमहल के निरमान कराइस हे। सफेद संगमरमर के ठोस पत्थर मन ल दुनियाभर के बीस हजार ले जादा शिल्पकार मन ह तरासिस हे। ये कब्रगाह ल मुमताज महल के रूप म प्रसिद्धि मिलिस। ताजमहल ले लगभग 11 सउ बछर पूरव शैव नगरी श्रीपुर म मिट्टी के ईंटा मन ले बने स्मारक म विष्णु के दशावतार अंकित करे गेहे, अउ इतिहास येला लक्ष्मण मंदिर के नाम ले जानत हे।
प्राकृतिक आपदा मन ले बेसर
चउदहवीं-पंद्रहवीं शताब्दी म चित्रोत्पला महानदी के विकराल बाढ़ ह घलो ये वइभव के नगरी ल नेस्तनाबूत कर दिस लेकिन बाढ़ अउ भूकंप के ये त्रासदी म घलो लक्ष्मन मंदिर अनूठा प्रेम के प्रतीक बनके खड़े रहिस हे। हालांकि येकर बिल्कुल तीर बनाय गे राम मंदिर पूरी तरह ले ध्वस्त हो गिस हे अउ तीर म ही बने तिवरदेव विहार म घलो गहरी दरार मन पड़ गिस।
चउदह सउ बछर के बाद घलोक शान ले खड़े हे
लक्ष्मन मंदिर के सुरक्छा अउ संरक्छन के कोनो विसेसे प्रयास न करे जाय के बावजूद मिट्टी के ईंट मन ले ये इमारत अपन निरमान के चउदह सउ बछर के बाद घलोक शान ले खड़े हुए हे। 12वीं शताब्दी म भयानक भूकंप के झटका म सारा श्रीपुर (अब सिरपुर) जमींदोज़ हो गे।
11 सउ बछर पुराना हे सिरपुर के ये ‘लव स्टोरी’ ह
जय जोहार । लक्ष्मन मंदिर के प्रेम कहानी ताजमहल ले घलो अधिक पुराना हे। दक्छिन कउसल म पति प्रेम के ये निसानी ल 635-640 ईसवीं म राजा हर्ष गुप्त के याद म रानी वासटादेवी ह बनवाइस हे। खुदाई म मिले सिलालेख मन के मुताबिक प्रेम के स्मारक ताजमहल ल घलो अधिक पुराना प्रेम कहानी लक्ष्मन मंदिर स्मारक के रूप म प्रमानित हे।


text:
रायपुर। छत्तीसगढ़ प्रदेस कांग्रेस अध्यक्छ भूपेश बघेल ह कहिन के भाजपा हर जगह दलदल फइलावत हे, काबर के वो मन जानत हे के बिना दलदल के कमल नइ खिल सकत हे। उमन कहिन के सरकार अउ उंखर अधिकारी सीडी के कारोबार म लिप्त रहे हे, हमन येला अदालत म सिद्ध करबो।
भाजपा अध्यक्ष ल बताना होही के शिकायत करइया प्रकाश बजाज ल धमकी देवइया अउ उंखर आका के खुलासा काबर नइ करत हे? रिंकू खनूजा के मउत के जांच कबर नइ होवत हे, ये मामला म लीपापोती काबर। बघेल ह कहिन के कैलाश मुरारका के तीर 10 सीडी अउ होय के बात के जांच काबर नइ करे गिस। ये सवाल मन के जवाब सरकार ल द देना चाही।
राजीव भवन म शुक्रवार के पत्रकार मन ले चरता करत हुए भूपेश बघेल ह सीएम हाउस के एक अधिकारी के गतिविधि मन उपर घलो सवाल उठाइस। उमन कहिन के वो ह मुम्बई काबर गिस हे, येखर जांच होना चाही।
बघेल ने कहिन के भाजपा ह छत्तीसगढ़ के राजनीति ल दलदल म बदल दिस हे। सीडी कांड सरकार अउ उंखर अधिकारी के खेल हे, जेखर जल्द खुलासा मैं ह कोरच म कर हूं। ये बार जनता भाजपा ल छत्तीसगढ़ ले उखाड़ फेंकही।
बघेल ह कहिन के सरकार ल बताना होही के प्रकाश बजाज के आका कउन हे। पत्रकार विनोद वर्मा ह प्रकाश बजाज ल धमकी नइ देय हे त वो कउन हे जे ह प्रकाश बजाज ल धमकी दीस हे। झूठी कहानी बनाके एफआईआर दरज करवाय गेहे। सीबीआई ह ओला नइ पकड़िस, जे ह प्रकाश बजाज ल फोन करिस । छत्तीसगढ़ पुलिस के केस डायरी कहां हे जेखर आधार म पत्रकार विनोद वर्मा ल दिल्ली ले तत्काल गिरफ्तार करे गिस। रिंकू खनूजा के हत्या के जांच सीबीआई ह कबार नइ करिस?
भूपेश बघेल ह मानिस के दिल्ली के होटल म कैलाश मुरारका ले मुलाकात होय रहिस हे। सीबीआई ह घलो अपन चार्जशीट म ये बात रखे हे। पत्रकार मन के सवाल पूछे म भूपेश ह मानिस के मोर कुछु मिनट बर भाजपा नेता कैलाश मुरारका ले मुलाकात होय रहिस हे।
“सरकार अउ उंखर अधिकारी सीडी के कारोबार म लिप्त ….. येला अदालत म सिद्ध करबो”
रायपुर। छत्तीसगढ़ प्रदेस कांग्रेस अध्यक्छ भूपेश बघेल ह कहिन के भाजपा हर जगह दलदल फइलावत हे, काबर के वो मन जानत हे के बिना दलदल के कमल नइ खिल सकत हे। उमन कहिन के सरकार अउ उंखर अधिकारी सीडी के कारोबार म लिप्त रहे हे, हमन येला अदालत म सिद्ध करबो।


text:
भाग-एक
दोहा –
अन्न, धन्न कोठा भरे रहय जीवव लाख बरिस ।
अब के बरस हमन लेबो खूब बक्सीस ।।
कारी बछिया के गर म सुहई बांधत महिगल हा खूब रोईच । लक्ष्मी जी सदा सहाय बने रहव, हमार तो तुम्हारे से जिनगी चलत हावय, आँसू ह टप-टप चूहे लगिच । गोबर ल चंदन समझ के माथा म लगाईच । गाय, बईला ले आसीस माँग के आँसू ढारत कोठा ले निकलिच । सब संगवारी मिलके नाचिन । बिसाहू ह सब झन ल बिड़ी, माचिस देइच । चौरा म बईठ के पीईन । बिसाहू ह पूछिच, कतक घर बाँचगे हे । महिंगल कहिच, पांडे़ महाराज के घर बाँच गे हे । काल, देवारी तिहार हे, गड़वा बाजा के संग नाचत राउत मन बैकुंठपुर चले गिन । बिसाहू ह दरवाजा म तारा लगा के अपन कुरिया म सो गे । बिसाहिन ह अपन दूरा – दूरी ल सोबाइच । बिसाहू कहिच काल देवारी तिहार हे । कुछ रोटी – पीठा बनाय के तियारी कर लेबे । दुनों झन गोठियात बतियात कब नींद परिगे पता नई चलिच । भिनसार चार बजे कुकरा बासत गोड़ पारा ले माँदर के आवाज सुनाई दिच । सुकालू गोड़ ह ऐ बरिस गौरा – गौरी पूजा करे बर मनौती मनाय रहय । माँदर के थाप म झूम – झूम के बईगा मन नाचत रहिन । माटी लाय बर खार कोती जात रहिन । सुकालू के डउकी ह नवा लूगरा पोलखर सफेद रंग के पहिरे रहय, ओकर नाता – गोता मन सात झन गावत जात रहय़ । गाँव के गोठानन के बाद म पीपर रुख के खेत के डिलोरा ले मुकू माटी के होम देके कुदारी बईगा ह चलाईच । धरती माता के पूजा करके माटी कोड़के झौंहा म भरीन । तीन चार झौंहा माटी ल लेके आईन । माँदर के आवाज सुनके मुहल्ला के नर नारी मन जाग गे । बने भीड़ लग गे । घर के परछी ल माटी ल मंढ़ाईन । माँदर के आवाज ह ताक धीन धीन ताक धीन बाजे लगिच । सब झन मिलके झूम – झूम के नाचिन । बईगा ह पूजा करिके सब झन ल कहिच, गौरा – गौरी के बिहाव रात म होही । सब कोई आहा ।
बिसाहू के नींद ह देर म खुलिस, लकर-धकर बिसाहू ह बाहर कोती जंगल, फिरे तालाब के पार म गिच । सौच करिके तरिया के पार में हाथ मुँह धोके आ चाथे ।
गोसाला में दूध लेवईया मन के लाईन लग गे रहय । बारी-बारी ले सब झन ल दूध देइया साहब अऊ, सेठ जी के घर में दूध ल पहुँचाये चल गिच । जब साहेब के दूध ल पहिली देइच, अखिरी म सेठ जी के यहाँ पहुँचाईच । दिन के नौ बज गे रहिच, बिसाहिन ह अँगना ल गोबर म लिपिच अऊ आस-पास म गोबर के छींटा दिच । हउला बटकी, भंड़वा ल माँज के तियार करिच । चउंक के कुंवा ले चार हंउला, मरकी पानी पीये के लाईच । अंगना के तुलसी चौरा ल साफ करिच । बिसाहू ह गाय बईला ल पानी, चारा खवाईच । गौसाला के गोबर अऊ झाडू बिसाहिन ह करिच । दिन के बारह बज गे रहय । पेट म एको दाना नई पड़े रहय । बिसाहिन ह लईका मन ल बासी नुन मिरचा म धरा देहच । लईका मन बासी खाके खेले ल गली म निकर गिन ।
बिसाहिन ह बिसाहू ल कईथे, आज देवारी तिहार ऐ । कईसे चेत नई करत हव । घर म न चाउर ए, अऊ न तेल नून ऐ। जाके सेठ जी के दुकान ले कुछ लेत आवा उधार म । लईका मन पोट-पोट भूख म मर जाइय । बिसाहू कईथे, आज गाय-गरूवा ल भोजन, पकवान खिलाही ओही ल हमू मन खा लेबो । आज कोन सेठ ह देही, सब झन देवारी तिहार मनाय बर तियारी करत हावय । बिसाहिन ह कईथे, तंय नई जावास, त मय ह सेठ जी ले बिनती, हाथ जोड़हंव, मन पसीज जाहय त दे देही। बेरा-बेरा म सेठ जी सहजोग कर देथे । मंय हर चौंका बरतन साफ कर देथंव । बिसाहिन ह सेठ जी के घर जाके साफ-सफाई करे लगिच । जाय के बेरा म सेठ जी से दो सेर चाउर, तेल, नून माँगिच । सेठ जी कहिच, ले जा बिसाहिन, जल्दी पईसा जमा कर देबे नई तो ब्याज देय ल परही ।
बिसाहिन चाउर, तेल, नून मिरचा लेके घर आ गिच । सूरज देवता ह मुड़ के ऊपर आगे रहय । बिसाहिन ल देख के लईका दउड़त आगे । दाई खाये ल दे न बहुत भूख लगत हे । ओतके बेरा बिसाहू ह गोसाला ले जा जाथे, संग गाय-गरूवा ले बांचे खिचड़ी, रोटी, दार, भात बगोना म भरके लाथे । बिसाहिन ह बटकी म सब झन ल बाँट के खाय बर दिच । बिसाहू अऊ बिसाहिन ह बांचे-खूंचे दार, भात, खिचड़ी व मुँह म डारिन । दूनों झन के आँसू निकल गिच । बिसाहू कईथे, हमन जइसे लाखों लोगन मन भूख प्यास म मरत हावय, दो-दो तीन-तीन दिन ले अनाज के मुँह ल नई देखय । पानी, पसिया, भाजी पाला, खाके जीवन ल बचावत हे । छत्तीसगढ़ म तिरपन, छप्पन के अकाल पड़े हावय । धान के फसल ह ए साल बने हावय, सुकाल हे, अइसे ऐ साल लागत हे ।
बिसाहिन लकर-धकर तरिया ले नहा के आ जाथे । खाना बनाय बर आगी सुपचाय देथे, घंटा भर म भात, दार रांध देथे । लईका मन ल खाना खवा के अपन दूनों झन खाथे । भगवान ल धन्यवाद देथे कि सेठ जी ह हमर मन बर भगवान बन के आय हावय ।
बिसाहू ह गाय, गरू ल पानी, चारा, खवाईच-पिलाईच । माटी के दीया चारों दीवार, दरवाजा खिड़की म रखिच । दस बीस दीया अपन कुटिया म लाके जलाईच । बिसाहिन ह तुलसी चौरा म दीया रखिच, परनाम करिच । नवा कपड़ा लूगरा तो नई रहिच, फेर वोही पुराना लुगरा सोडा में धोये रहिच । लईका अऊ बिसाहू के कुरता ल धोय के सुखा दे हे रहिच । जे खनि सूरज देवता ह डूबत रहिच ते खनि ले लईका म फटाका के धूम धड़ाक सुरू होगे । बड़े बड़े बम फटाका के आवाज आये लगिच । लईका मन दाई के कोरा म सपट जावय, फेर रायगढ़ सहर के देवारी तिहार बहोत परसिद्ध हे । रामदेव अऊ कामदेव नोनी टेटकी ह चौरा म बईठे-बईठे देखत रहिन, काबर रायगढ़ सहर म पहिली देवारी आय । चारों खूँटा जगर-मगर बरत रहय । रायगढ़ सहर अगास ले कोई आकास गंगा जइसे झिलमिलात दिखय । लईका मन के बया भूला गे । कान ल अंगरी म तोप के रखे रहिच ।
बिसाहू ह गोसाला के अध्यक्ष महावीर गुप्ता के घर दीयी जलाय बर चल दिस । बिसाहू दीया म तेल भर-भर के जलावत गईस अऊ रखत गईस । एक सौ इक्कीस दीया जलाईच । फेर दुकान म जाके केरा पेड़ सइधो से खूंटा गाड़ के लगाईच । आमा पान के तोरन अऊ गोंदा फूल के माला ल बढ़िया सजाईच । सदर बाजार चऊक में दुकान सोना चाँदी के हावय, महावीर जी ह कोसा के धोती-कुरता पहिने रहय अऊ सब लईका मन नवा-नवा कपड़ा पहिने रहय । सब परिवार मिल के लक्ष्मी जी के पूजा करिन । बिसाहू दीया जला के परसाद देही कहिके देखत रहिच । पास के दुकान के पूजा समाप्त होगे रहिच । लाई, बतासा अऊ मोतीचूर के दो लड्डू दिच । कागच म लपेट के घर लिच । लईका मन फटाका फोरत रहिन, उंकर ले छोड़े एक-दू ठीन सुरसूरी, मिरची फटाका चार-पाँच ठन छिटक के फेंका गय रहय ओला उठाईच । एक ठन मोम बत्ती ह ठुठुवा पडे़ रहिच ओहू ल उठाईच । दुकान ल बंद करके सेठ जी घर म पूचा कर चल दिस । बिसाहू ल परसाद तक नई दिच, मन मसोसत गोसाला पारा अपन घर गिच ।
बिसाहू ह गमछा के छोर म परसाद ल गठियाय रहय । छोटकन नोनी टेटकी ह आवत देख लिस, ददा आगे ददा आगे चिल्लाय लगिच । रामदेव अऊ कामदेव घलो आगे । ददा कछु लाय होही कहिके खोजे लगिन । बिसाहू ह घर के दुवारी म बइठ के सुरसुरी अऊ मोम बत्ती ल दिस । टेटकी एक ठन सुरसुरी फूलझड़ी ल ढे़वरी में जलाय लगिच । बिसाहिन कहिथे बेटी बाहर अंगना में जलावव । आगी लग जाही गोदरी ओन्हा म । टेटकी सुरसूरी ल धरे दउड़त अंगना म चल देथे । रामदेव ह मोमबत्ती ला दीया से जलाथे । एक मिरची फटाका ल फोड़ते धम से फटाक, फटाक फूट जाथे । टेटकी ह अंगना ले भाग के दाई के कोरा में लुका जाथे । बिसाहिन कइथे ए सुरसूरी ल बार न तंय ह, देखत हच रामदेव अऊ कामदेव भईया मन सुघ्घर जलावत हे । टेटकी ह हिम्मत करके निकरिच, मोमबत्ती म सुरसूरी ल जलाईच । सुरसूर, भूरभूर बरे लगिच । टेटकी इ अंगना घर म दउड़े लगिच । एक-एक ठन फटाका फोड़िन फटाका खतम होये के बाद परसाद ल बिसाहिन ह बाँटिच । बिसाहू कईथे, का हमरे भाग ल बनाईच भगवान ह । हमन ल भुगते बर जन्माय हे । पूरा सहर दिवारी तिहार म जगमगात हे । हलवा, पूड़ी, खीर, मिठाई झड़कत हे । हमर एक लांघन दूर फरहार हे । हे भगवान, हे लक्ष्मी दाई काबर दूभेदिया करत हावव । सब मनखे ह समान जनमे हे । फेर धन सम्पत्ति, रूपया पईसा बर काबर अलग अलग देहे हच ।
देवारी म सहर के सहर जगमगात हे एक ठन अंधियार कुरिया म दू परानी गोठियात हे ।
“अभी हंड़िया नई चढ़े हे, थोरकन गुर-भात बांचे हे लइका मन ल खवादे, बाचही तेला हमन खाबोन”
“चल तरिया पार गौरा-गौरी के बिहाव देखे बर जाबो माँदर बाजत सबे झूमत नाचत है”
“चल सब झन जाबो”
“कइसे होथे गौरा-गौरी के बिहाव, मोर मइके चातर राज म नई देखे हंव”
“तोर मइके गाँव म का गौड़ ठाकुर नइये ये”
दूनों परानी टेटकी कामदेव अऊ रामदेव ल लेके तरिया पार गइन ।
गौरा अऊ गौरी के बिहाव फदगे रहय । एक कोती घराती दूसर कोती बराती । माटी के गौरा-गौरी बना के सुंदर सजा के दुल्हा-दुल्हन बइठारे रहय । मंड़वा सजा के मंगरोहन म तेल चढ़ाईन । सात तेल सब मंहतारी मन चढ़ाईन ।
गीत –
एक तेल चढ़िगे सिव पारवती के, हो सिव पारवती के, हो सिव पारवती के ।
अईसे-अईसे गीत मंगल छोहर गीत गावत रहय । भगवान सिव पारवती के बिहाव करके आत्म संतुष्टि मिलथे, मनौती मनाय ह पूरा हो जाथे । बने दाईज टीके ल परिच । रात भर बिहाव के नेग ल करीन । रात के तीन बजे बिसाहू ह घर म आके सो जाथे ।
बड़ भिनसार पाँच बजे बिसाहू ह उठ बईठिच । तरिया पोखर गईच । तब तक सूरज देवता ह उवत रहय । गाय गौरू ल चारा पानी देईच । दुधारू गाय मन ल बाँध के दूध दूहे लगिस । घंटा भर म दूध दूह के तियार होगे । दुध ल डब्बा, बाल्टी म भर दिच । गोसाला ले माहवारी दूध लेवईया मन लाइन लगा लेवय । सब झन ल दूध देहे के बाद अधिकारी अऊ सेठ जी के निवास, बंगला में पहुँचाईच ।
बिसाहिन ह बटकी भांड़ा माँज के कुँवा ले पाँच घघरा पानी पीये के भरिच । गोसाला के गोबर कचरा ला साफ करिच । लउहा-लउहा तरिया ले नहा के आईच । लईका मन ला बासी बांचे ल खवाईच । आस पड़ोस ले लक्ष्मी पूजा के प्रसाद बिसाहू ह माँग के ले आईच । लाई, बतासा, केला, सेव के टुकड़ा, लड्डू, पेड़ा के टुकड़ा, रहय । सब लईका मन ल बाँटिच अऊ बिसाहिन दूनों पीड़ा म बईठ के खाईन । टेटकी कहिथे ददा पेड़ा ह अड़बड़ गुरतूर हे । रामदेव अऊ कामदेव लउहा-लउहा मिठाई ल खाईन । फेर पेट के चिन्ता सताय लगीच । त मुड़ धर के बईठ गे ।
बिसाहिन के पाछू-पाछू ओमी सेठ चल दिस । बड़े गोदाम रहय । बिसाहिन ल अकेला पाके पोटारे कस करिसं । बिसाहिन ह हड़बड़ा गे । आग बबूला होगे । ओकर मुँह ले जो बनिच गारी देईच । ओमी ह कस के कनिहा ल पोटारे रहय । कसमसावत नई बनय । बिसाहिन के गुस्सा कउवा गे । जोर से हड़बड़ाइस, कस के हाथ ल चाब दिच । ओमी कल्ला के छोड़ दिच । बिसाहिन काछा मार के लड़े ल भीड़ गे । बिसाहिन ह कसके लात मारिच । उतान पीठ के भार गिर गे, ओकर छाती म चढ़ गे । कहिच मय छत्तीसगढ़ महतारी के बेटी आँव तोर खून पी जाहंव मोर इज्जत म हाथ डारहंव कहिथच । सेठ भड़वा तोर डउकी लईका नई हे, आज ते तंह ह नारी मन ल सताय बर छोड़ दे, नईतो मार डालिहंव । ओमी सेठ के छाती म चढ़े रहिच । बघनिन, सेरनी कस गुर्रावत रहय । जान बचाय बर ओमी सेठ माफी माँगिच । अऊ कहिच तोला जतके जीनिस चाही आके ले जाय कर, मय तो कुछू नहीं कहिहंव ।
बिसाहिन ल लईका मन के सुरता आ जाथे । भर पेट खाना कई दिन ले नई खाये है । बिसाहिन के गुस्सा थोड़ शांत होईच । ओमी के छाती ले उतर जाथे । ओमी कहिच जान बाचे लाखों उपाय, मोर सेठानी ह का कम हे । कान धर के उठक-बईठक करिच । बिसाहिन ह चाऊर दार, आटा, तेल, नून, बिस्कुट, चना-मुर्रा, अऊ दस रूपिया लेके घर चले गिच । ओमी सेठ ह बिसाहू के नाम म उधारी लिख लेइच । बिसाहिन ह हाथ पाँव धोके, चाऊर के अंधना चढ़ा दिस । दार, भात, आलू के साग बहुत दिन के बाद म रांधे रहय । बिसाहिन के चेहरा म चमक आगे रहय । टेटकी, रामदेव अउ कामदेव ल अपन हाथ म भात-दार खवाईच । बिसाहू दूनो साथ म बईठ के पेट भर भात-दार खाईन । बिसाहू ह जेवन खाके गोसाला के भीतर, पानी, चारा डालथे । सब गाय गोरू मन ठीक रहय । मेन दरवाजा म ताला लगा के घर आ जाथे । रात के दस बजत रहिच । लईका मन सब सोगे रहय । बिसाहिन ह बिसाहू ल अंधियार म छूअत रहय । बिसाहिन रपोट लेथे ।
आसाढ़ के महीना आ जाथे । स्कूल म कामदेव अऊ रामदेव ल बेकुंठपुर के प्राथमिक पाठसाला म भरती करा देथे । लईका मन कक्षा पाँचवी पास कर लेथे । सब माई-पिला मिल के गोसाला के साफ सफाई अऊ दूध बेचे के काम करे लगिन । गाय के गोरस पीके लईका मन बाढ़े लगिन, मस्त हट्टा-कट्टा होय लगिन । टेटकी ह तीसरी कक्षा म चल दिच । रामदेव ल कक्षा छटवीं म नटवर हाई स्कूल म भरती कराथे । कामदेव ह थोरकून पढ़े म कमजोर रहय, ओकर पढ़ाई लिखाई म धियान नई रहय । अऊ लड़ाई झगड़ा सब ल करय । स्कूल से निकाल देथे । आवारा टूरा संग सराब, जुआ अऊ गांजा पीये बर सिख गय रहय । बिसाहू ह रोजाना समझावय फेर ओकर भेजा म नई घुसरै । बिसाहिन ह घलो बहोत समझाईच । पर दाई ददा के गोठ नई सनिच। रामदेव ह पढ़ाई म बने धियान देवय, ले दे के उहू ह आठवी किलास पास कर लेथे ।
बिसाहू ह कामदेव ल सब घर दूध पहुँचाये बर बोलय, कभू-कभू चले जावय । गोसाला म चारा, पानी गईया म डार देवय । बिसाहिन ह कईथे कि बजरंग राइस मील म सेठजी ल बोल के देखतेव । चसेरी बिनती करिच त कामदेव ल राईस मील म नौकरी बीस रूपिया महीना म रख ले थे । कामदेव काम म धियान देये लगिच । सेठ जी ल खुश रखय । कभू-कभू सेठ जी ह चाऊर दे देवय । चाऊर के बेवस्था होये ले घर म रोजिना चूल्हा बरे लगिच । बिसाहू ह सोचथे कि रामदेव ल घलो कहीं नौकरी म लगवा देतेंव । बिसाहिन कईथे दूध पहुँचाय बर पांडे़ नगरपालिका के सचिव के घर जाथंव बिनती करके देखबो, बिनती चरौसी करे म का काम नई होवय ।
दूसर दिन बिसाहू ह अवधराम पांड़े सचिव, नगरपालिका के बंगला म दूध पहुंचाथ गिच । सांकल ल खटखटाईच त पांडे़ जी निकरिच । बिसाहू ह दूध के डब्बा ल दिच अऊ दूनों हाथ जोरिके कहिथे, मालिक मोर लईका ह आठवीं पास होके पड़े हे, बेकार ऐती-ओती घूमत फिरत हे । पांड़े ह कहिस कि कांजीहाऊस म चरवाहा के जगा हावय । कल ओला एक आवेदन लिखवा के आफिस, टाउन हाल म आ जावे । दूसर दिन बिसाहू ह रामदेव ल लेके नगरपालिका चल देथे । पांड़े जी हा रामदेव ल कोतरा रोड के कांजीहाऊस म चरवाहा, बीस रूपया महीना म नौकरी म रख लेथे । पांड़े ह कहिथे बने ईमानदारी ले काम करबे कभू-कभू बंगला म आके घर के काम कर देबे । रामदेव ह हाँ कहिके कांजीहाऊस म चरवहा बन जाथे । एक-दू ठन गाय-गौरू ल रोजिना चरावय । अईसे-तईसे साल भर नौकरी करत हो गय ।
बिसाहिन कहिथे लईका मन बड़े-बड़े होगे घर छोट पड़त हावय । घर के पिछवाड़ा म सरकारी खाली जगह पड़े हावय । दो खोली के कच्चा परछी उतार देते अच्छा होतिच । बिसाहू ल बात जंच गे । रामदेव अऊ कामदेव ल कईथे कि तोर दाई ह कहत रहिच रे बाबू हो फेर मोर सरीर ह बुढ़ावत हे, जादा दिन के संगी नोहय । दो खोली खपरा वाला बना लेवव । दूनों भाई मिलके माटी के दीवार उठाके कमचील के छज्जा खपरा म छाथे दो खोली तियार कर डारिन । फिरका बने बनाये लागे लगा दिच । बिसाहिन ह गोबर म लीप-पोत के सुधर बना दिच । दूनो खोली म एका एक झन रहे लगिच ।
बिसाहिन ह बीमार रहे लगिच । घर म खाना बनईया तो चाही । टेटकी नोनी ह दाई के दुःख ल जान रहय, टेटकी ह खाना बनावय । भाई, ददा, दाई ल परोसय । कईसे घर के गाड़ी ल खिंचत रहय । दूनों बेरा के खाय के बेवस्था हो गय । बिसाहिन ल चिन्ता होगे – सुनत हौ, कोनों चेत नई करत हव लइका मन सजोर होगिन । का बिसकुट ए तेला बता, मैं तो अढ़ा मनखे आँव टेटकी घलोक तेरा बच्छर के होगे, कहीं सगा-उगा देख तेच नही, मोरो तबियत ठीक नई रहे रंघवइया घलो लाय बर परही न ? ठउका गोठियावत हस, ए बछर टूरा मन के बिहाव निपटा देबो, नोनी अभी छोटक हे, बाद म वोकर बिहाव करबो । कइसे कहिथव बाबू के ददा, टेटकी ल .... कहू उल्टा-सीधा हो जाही त, पहिली वोकर बिहाव के धरम के रक्षा करो । पइसा के जुगाड़ कहाँ ले होही इहां तो भूंजे भोग नही अइसन कहिके बिसाहू बाहिर निकल गे ।
बिसाहू ह अपन संगवारी चैतराम यादव ल कईथे, जोड़ी कहूँ टूरी बाढ़े होइय त बतावव जी । चइतराम चोंगी ल चकमक पथरा म पोनी रख के, रगड़थे । पोनी ह बुग् ले बर जाथे । पोनी जलत रथे चोंगी म रखथे अऊ जोर से सुरकथे । भकभक ले धुँआ-धुँआ, अकबका जाथे । धुआँ ले खोर-खोर के खाँसी खाँसत-खाँसत कहिथे, बिसाहू भईया मोर बात मानबे त मय बतावत हंव । सेठ किरोड़ी मल ह एक बड़े मंदिर गौरी संकर मंदिर अऊ किरोड़ी मल कालोनी बनावत हे । ऊंहे मोर पहिचान के बैसाखू ठेठवार, रोजी-मंजूरी करत हावय । बने दिन ले काम करत हे । ओकर टूरी ह गोरी, नारी, बढ़िया कद काठी के हावय । बने सुघर टूरी हे । मोर कोई टूरा रहितेच ओकर बर बिहाव कर देतेंव । बिसाहू कईथे रामदेव ह तोरे टूरा ऐ ग । कईसे भाई आने मानथच, कोई गैर थोड़े ए । एकेच खून ताय ग । तोर मोर म कोई अंतर नईए । अगर तोर पसंद आगय हे फेर समझ जाव मोला भा जाहय । बने पता बताय भईया, आज नहीं काल जाबो ओकर घर । चइतराम ह चोंगी ल आधा बांचे रहय बुझाईच । टेड़गा पागा म खोंचिस । चईतराम कईथे, भईया मय जात हंव, राम राम ।
बिसाहू ह खूसी म झूमत, मुचमुचावत रहय । बिसाहिन आ जाथे । कईथे का बात हे, बड़ परसन्न हव, हमू ल तो बताव । चईतराम के गोठ ल बता देथे । बिसाहिन कईथे जाव देख के आवव । राम म रामदेव ल पूछिन बिसाहिन ह । रामदेव कईथे का हो ही जउन काम ल करिहव, सही करिहव । बिसाहू ह रात ल लटपट काटिच ।
बड़ भिनसार उठ के गोसाला म चारा-पानी दिच । अऊ दूध ल दूह के बाल्टी म रख दिच । माहवाही वाला मनके घर पहुँचा दिच । बिसाहिन अऊ टेटकी दूनों मिलके गोबर कचरा ल झाड़ीन, बहारिन । तरिया ले लउहा नहा के आ जाथे । चीला रोटी ल बना डारथे । बिसाहू ह चीला रोटी ल लउहा खालिच । तेल फूल लगा के चईतराम के घर लउहा चल दिस । दूनों झन गौरी संकर मंदिर के पास झोपड़ी में गईन । बैसाखू ठेठवार ईंट के चौंरा म बईठे रहय । राम राम जी ठेठवार जी । ठेठवार जी कईथे, जय जोहार जी । आवा बईठा खटिया म । नोनी के दाई पानी लाव । पहुना आये हे । चहत भईया ह आये हे । ओकर संग म एक झन अऊ हे दू गिलास म पानी लेके मनटोरा आथे । बीड़ी सिपचाके दिच । बीड़ी पियत चईत कईथे, बैशाखू ह तोर टूरी ल देखे बर आये हन । नोनी के का नाव हे । रमौतीन बेटी ऐती आत ओ, तोर कका चईत आये हे । टपाटप पाव परिच । बने हुशियार लईका हे ग, बिसाहू ह कईथे, बेटी का किलास पढ़े हस नोनी । रमौतीन कईथे तीसरी किलास पढ़त रहेंव त दुकाल पड़े हे त रायगढ़ आगे हन, पढ़ाई बंद हो गे हे । ठीक हे बेटी । बिसाहू ह पसंद कर लेथे । कईथे रामदेव ल ले के देखेबर आहंव । चल चईत भईया चल । बिसाहू अऊ चईत अपन-अपन घर गोसाला पारा आ जाथे ।
बिसाहू ह घर म जाके बताथे । बिसाहिन कईथे, कल रामदेव ल देखा देबो । रामदेव कईथे दाई का मय देखिहूं, ददा ह देख डारे हे । बिसाहिन कईथे, बाबू देखे के नेंग ल करबो तब बनही । रामदेव, ल लेके रमौतीन ल दिखा देथे । बने गोरी, नारी, ऊँच पूर कद काठी के रहय । बैसाखू ह रामदेव ल देख के कहिथे । हमन नोनी ल देय बर तियार हन । रामनवमी म बिहाव करबो । बिसाहू कईथे सगा भयंकर दुकान पड़े हे । तोरो घर कछु नईये, मोरे घर कछु नईये । फेर बिहाव कईसे होही, दूनों गुने लगथे । बिसाहिन कईथे, हमन पाँच झन बरात लेके आ जाबो, पाँच भावर पार के बहुल बिहाव के ले जाबो । हमन ल कोई दाईज डोर नही़ चाही । मनटोरा कईथे, समधीन बेटी बर तो कपड़ा लूगरा पोलखर, चूड़ी गहना लेहे ल परही । बिसाहिन कहिथे, हमन बरात लेके आबो त सब लगूरा, गहना, चाउर दार लेके आबो । ओही ल पहिरा के बिदा कर देवव । बैसाखू कईथे, जइसे चाहिहव वईसे हो जाही । दार-भात जेवन जेवा के विदा कर देथे ।
बिसाहिन ह टेटकी ल कहिथे, बने सुधार हे तोर जईसे । रामनवमी म बिहाव होही । दाई भउजी आही त बड़ मजा आही । कुरिया ल लीप पोत के ठीक करथे । दूनो़ कुरिया के अंगना म तुलसी के बिरवा लगा देथे । घर के पिछवाड़ा म बेसरम लकड़ी के घेरा कर देथे । ओही म नहाय के ओछा करके खोली बना देथे, जहाँ पानी पिसाब जा सके । खाली पड़े जगा ल जमींदार ले माँग लेथे घेरा बंदी कर देथे । बिसाहिन कईथे, कामदेव के बिहाव संग म निपटा देते ।
रामदेव बछिया गाय गोरू ल चरावय । दाना-पानी देके आ जावय । कभू-कभू पांड़े महराज के घर के साफ-सफाई के देवय । जब भी बाहर से पहुना आवय, रामदेव ह बूता करे । भात रांधे बर बुला लेवय । रामदेव ह भीतर बाहर के सब काम करय । पांड़े जी ल बुढ़ापा रोग पकड़ ले रहय जोड़-जोड़ म दरद के मोर चल फिर नई सकय । रोज रात म रामदेव ले मालिस करावय । सेक्रेटरी साहब के बहू ह साग-भाजी अऊ रंधनी म काम बूता करावय । काम बूता खतम करके जात रहय । लईका मन सब पढ़े बर चल दिन । घर सून्ना रहय । पाड़े जी के बहु कईथे मंय नहाय ला जाहंव, बाथरूम म दो बाल्टी पानी भरदे । रामदेव ह बाथरूम ले निकरत रहिच । कईथे रामदेव मोर पीठ म साबुन लगा दे । नही भउजी, नहीं मय साबुन नई लगावव । महराज मन आ जाही । रामदेव जाये लगथे । पुस्पा पांड़े हाथ पकड़के ले जाथे । यदि नई पीठ म साबुन लगावे त तोर नौकरी ल खा जाहूँ । अऊ धरत कड़कत रहिच कहिके थाना पुलिस म रिपोर्ट भी करा देहूँ । रामदेव डरत-डरत कहिच । भवजी मय आँखी मूंद ले लगा देहंव । पुस्पा ह नहानी घर म सायेच भर पहिरे रहिस । पानी डारके कईथे, रामदेव मोर पीठ म साबुन लगा देबे । रामदेव डरत-डरत पीठ म साबुन लगाईच । कईथे रामदेव पेट अऊ जांघ म साबुन घलो लगा देव । बहोत दिन के बाद मोर पीठ म साबुन पड़े हे । बढ़िया कपड़ा म रगड़ दे । रामदेव के सरीर घलो गरम होगे । मजबूरी म पेट कनिहा, जांघ म साबुन लगाईच । पुस्पा गरम हो जाथे । कपड़ा उतरवा लेथे । बाथरूम म खुद भीड़ जाथे । रामदेव नहीं भउजी, नहीं भउजी ये हा पाप हे, कहत काम निपट जाथे । लउहा-लउहा नहा के पुस्पा कपड़ा पहिन के तियार हो जाथे । रामदेव ल बढ़िया चाय नास्ता कराथे । कईथे रामदेव तोर बिहावल होवईया हे । सीख जाबे त काम आही । रामदेव कईथे नहीं भउजी मय गलत काम नई करंव । रामदेव डरत-डरत ओ दिन काम म गिच । जिंदगी म कोनो महिला के शरीर देखे रहिस न छुए रहिस । बहुत आनंद के अनुभो करिच । एक नवा अनुभ पाके जवान होगे । फेर बिहाव के चिंता लग जाथे । फेर दूबारा कभू ऊहं नई गईच ।
पुस्पा रामदेव के बिहाव बर सौ रूपिया अऊ जेवर गहना भी ले दिच । अऊ पांड़े जी ल बोल के ओला चपरासी भी बनवा दिच । रामदेव के बिहाव के लिये चाऊर, दार, तेल, कपड़ा लुगरा सब के बेवस्था करा देथे । बिसाहिन कईथे, बेटा महाराजिन बड़ दयालु हे । अपन देवर कस तोर बर मया करत हे । रामदेव कईते, दाई सचिव साहब भी अच्छा आदमी हे । ओकर एके ठन बेटा रहिस ओहू ह भोपाल म नौकरी करत हे । ओही कोती दूसर बिहाव करके रथे । इहा घर कभू-कभू आथे । पांड़े महाराज भी बीमार रहिथे । ओकर सेवा जतन करईया तो चाहीं । पुस्पा भउजी ह बहुत सेवा जतन करत हे । का करही बेचारी ह लोग लईका बर तरसत हे । ओकरे सेती गरीब मन के दया करत रहिथे । पुस्पा के आदमी घलो वोही समय म आ जाथे ।
बलराम पांड़े चार छः दिन रहिके भोपाल वापस चले जाथे । पुस्पा बहुत रोथे । मोहुल भोपाल देखा देतेंव । मय तोर परिवार म बिध्न नई डारव । मय ददा के सेवा करिहंव । कई घंटा ले रोवत रहिस । पर बलराम नई पसिचिज । उल्टा कहिच बगठी चालीस बछर होगे कोई लईका न होईच । बगठी ल का ले जाहंव । पुस्पा कहिच एमा तोर कमी हे, तय चाहिथे मोर दवा दूरू करिके बच्चा होवाय रहिथे । मयं दवा दारू खात हंव, मोर शरीर ठीक होगे । देख लेहव येही दिन के आत ले मोर कोरा म लईका खेलत रईही । बलराम ल विस्वास नई होत रहय पति धरम निभा के चल दिस । पुस्पा बहुत रोईच, गिड़गिड़ाईच फेर नई ले गिच । अवध कईथे झन रो बहु “पथरा ले माथा टकराबे त माथा हे फूटही” ऐहा पथरा होगे हे । पुस्पा कईथे बाबूजी येमा मोर गलती कहाँ हे । पांड़े महराज कईथे बहू येमा मोर गलती हे । येला जनमा के गलती करे हन । बदमास बद्तमीज, बददिमाग होगे हे साले ह हमर बात तक नई सुनय का कमी हे तोर म पुस्पा । पुस्पा कईथे बाबूजी गुस्सा झन होवव, बी.पी. बढ़ जाही त बीमार हो जाहा । मय तो बीमार आदमी, फेर तोर सास ल मरे पाँच बछर होगे हे । मोर सेवा जतन कोन करही । जब तक नगरपालिका के सेक्रेटरी ने नौकरी हे तब तक मय जीहंव । मत रो बहू, मय तोला नगरपालिका के स्कूल म सिच्छिका बनवा देथव ।
रामदेव के बिहाव के राम नवमी म होये के तियारी करथे । बिसाहू कईथे, बिसाहिन कहाँ ले पईसा के जुगाड़ करबो । रामदेव अऊ कामदेव ले माँग के देखव । बिसाहिन कईथे, हमर भगवान लक्ष्मी देवी धन के सहायता करे बर सउहात पुस्पा देवी आये हे । पांड़े महराज के बहू, सब बेवस्था कर देहे हे । बिसाहू कईथे, रामदेव, कामदेव बाबू हो रे । मय अपन बहिनी, कका, काकी, ममा, मामी, ल नेवता दे हंव । तुमन अपन संगी संगवारी घलो कहि देहा । बिसाहिन कईथे, सब ले तो कहि देबे फेर मनटोरा के घर तो देखव । पाँच झन बराती लेके बिहाव करके आना हे । कामदेव कहिथे ठीक हे दाई, तुमन रामदेव भईया के तेल चढ़ावव । रामनवमी के पहिली के अंगना म मंड़वा गड़ जाथे । टेटकी ह भईया के बिहाव म बहुत खुस रहिथे । का-का होथे तेला नियम धरम, कूड़न करसा, मंगरोहन, देखथे । टेटकी घलो बिहाव के लाईक किसोरी होगे रहय ।
रामवमी के पहली दिन सब झन सगा मन आगे रहय । दीदी, बुआ, मामी, काकी मन चुलमाटी कोड़े बर गईन । बिहाव गीत गावत तरिया क पार म गईन, माटी के पूजा करिन, सात कुदारी म कोड़िन ।
गीत –
तोला माटी फोड़े ल नई आवय ग धीरे धीरे,
अपन तोलगी ल झोर झोर धीरे धीरे ।
सुवासा राम अधीर ह सरमा जाथे, सुवासा के नेंग ऐ । बिसाहिन ह नवा लूगरा म माँटी ल झोंकथे । काकी, मामी, मन भी झोंकथे । पर्रा म माटी भर के गीत गावत महिला मन आथे । मंड़वा म आके तेल के तियारी करथं, माटी ल भिगो देथे । मंगरोहन बर बढ़ई के घर जाथे । कुड़ा करसी कुम्हार घर से ले आथे । रामदेव के तेल चढ़ाथे । मंगरोहन के ऊपर पर्रा म बईठा देथे, दाई ह सिर ल अंचरा म ढांकथे । बारी बारी से सब तेल चढ़ाथे । अंत म टेटकी ह भईया ल तेल हल्दी लगाईच । रामदेव ठंड म कांपे लागीच, सरीर हल्दी म गीला कपड़ा होगे रहिच ।
गीत –
एक तेल चढ़िगे, लाल अहिबरन के
हो लाला अहिबरन के ।
कहंवा लाई कूड़ा करसी हे,
मंगरोहन हो –
खाना खाके सो जाथे । रामनवमी के दिन अंगना हर भरे रहय । रामदेव के तेल चढ़ावत रहिच टेटकी कईथे, महराजिन भवजी आवत हे । सब झन ओकरे कोती देखे लगथे । रामदेव चुप चाप पर्रा म बईठे रहय । पुस्पा कइथे काबर तेल हल्दी चढ़ाय बर रोक दिहा । सुरू करव । बने गीत गाहव भई । टेटकी कईथे, महाराजिन भउजी तय गीत गा तोर आवाज ह बहुत बढ़िया हे । पुस्पा तेल चढ़ी गीत गाथे । सब झन मिलके हल्दी तेल चढ़ाथे । पुस्पा ह कसके हल्दी तेल चढ़ाथे । टेटकी ह महराजिन के हा, पाँव मुँह हल्दी लगा थे अऊ पाँव पड़ते । टेटकी ल कईथे, अगर मोरो कोनो भाई होतिच त मय तोला बिहाव के ले जातेव । बिसाहिन कईथे, मास्टरिन कोई लइका ढूँढ़ देतेंव त ऐकरो बिहाव कर देतेंव । पुस्पा कईथे हो जाही ओकरो बिहाव एक झन देवर अउ हावय कहाँ हे । कईथे काम ले नई आय हे, अभी अवईया हे ।
बिसाहू सब झन पाँच बरतिया तियार करिच । कामदेव घलो आगे । रामनवमी के दिन पाँच झन बरतिया लेके चल देथे । बैसाखू ह अंगना नीम तरी खटिया म बईठा देथे । दू-चार झन मजदूर मन सुवागत करथे । चईतराम दूनों कोती ले घरतिया, बरतिया बने रहय । रमौतीन तेल हल्दी चढ़े ले अड़बड़ सुघ्घर दिखत रहय । पिंवारा के लुगरा, पोलिखा म जंचत रहय । का कहिबे अति सुघ्घर दिखत रहय । रामदेव देख के परसन्न होगे, मन-मन म होसे लगिच । ईतराम कईथे, भाँवर के बेरा हो गे हे । झोपड़ी के आगू म एक बाँस लकड़ी ल गाड़े रहय, बीच म कलस जला दे रहय । कोई मँड़वा, माजा बाजा नई रहय । मजदूर मन के झोपड़ी म चहल-पहल होगे । सब झन ओही जुरिया जाथे । सात भाँवर के नेंग रामदेव अऊ रमौतीन मन किंजर के पूरा करिथे । सात भांवर के बाद एक चादर बिछा के बईठा देथे ।
भाँवर गीत –
एक भाँवर पड़िके राम अऊ सीता के हो,
एक किल्ला टूटे है लोहारीपूर के ।
वईसे सात किल्ला टूटही ।।
रामदेव अऊ रमौतीन के जोड़ी बने फबत रहय । ओकर दाई ह नवा लूगरा पहिर के काँच के थारी म लोटा, गिलास, कटोरी, चम्मच लोटा म चाऊर भरे रहय । आगू-आगू म कलश धर के काकी आईच। एक भाँवर किंजर के दूनों झन के आरती उतार के रख देथे । मनटोरा ह बटकी लोटा ल मढ़ा देथे । अऊ बेटी दूल्हा-दुल्हिन के दूध म पैर धोईच, पैर पखारिच, चूमा लेथे । मनटोरा के आँखई के आँसू झरर, झरर झरे लगथे, बेटी के बिहाव के सुख के आँसू ऐ, चईतराम कईथे, बैसाखू ह चुमा लिच, पाँच रूपया टिकावन टीकीच । पाँच-छः न मजदूर मन एक-एक दो-दो रूपिया टिकावन म दीच । एक घंटा म बिहाव होगे । चइतराम कईथे बैशाखू खाये-पीये तियारी कर भाई बिहाव होगे । मस्त जेवन करके समान ल एक झोला म भरके, बरात बिदा कर बिसाहू, चईतराम मन आ जाथे ।
बिसाहिन ह बरात परघाये बर जाथे, नवा बहुरिया के आरती उतार के घर अंदर ले आथे सब झन रमौतीन ल परसन करिन । ओही दिन दूनों झन ल तरिया म नहवा के ले आथे । संझौती बेरा म टिकावन म बईठा देथे । सब झन कुछ-न-कुछ रूपिया, पईसा, कपड़ा, चाऊर टिकिन । पुस्पा घलो आगे । रमौतीन ल लूगरा, पोलिखा, टिकली, फुंदरी के समान देईच । टिकावन के बाद दार, भात, सब्जी पूड़ी, खवा के सब झन ल बिदा कर देथे । रामदेन अऊ रमौतीन ल पुस्पा पांड़े ह असीस देथे । दाई, ददा, काकी मामी, ममा सब झन आसीरबाद देईन जुग जुग जीवो, दूधो नहावो पूतो फलो" ऐही दिन के आवत ले कोरा म लईका खेलय । सब पहुना मन दूसर दिन घर चल देथे ।
रामदेव अऊ रमौतीन बड़ खुस रहय । दूसर दिन रात एक कुरिया म खटिया बिछा के साफ, सुथरा पानी टेटकी ह रख देथे । रमौतीन भउजी ल कईथे भउजी आज तूमन ऊहां सोहा, जाव खटिया बिछा देहंव । रमौतीन अऊ टेटकी बरोबर उमर के रहिन । “तय कईसे जानत हस टेटकी । दाई ह कहत रहिस कि आज रात घर दे देव । बिसाहिन ह रमौतीन ल कईथे बहु, घर के हमर देवता ल पूजा कर ले अगर बत्ती, दीया जला के पूरखा देव के “राउतराय” के आरती उतार के पूजा करिच । बिसाहिन कईथे बेटी पीढ़ी दर पीढ़ी हमन पुरखदेव के पूजा करत हन । मोरो सास ह गाँव म पूजा करवाय रहिस । पूजा करे हमन ल छिमा करके आसीरबाद देथे । घर म मंगल आनंद होथे । लोग लईका ल बरकत मिलथे । टेटकी कईथे चल तोर खटिया ल पहुँचा देथंव कहीं भाग तो नहीं जाबे । रमौतीन कईथे, टेटकी तोर ले तो कहाँ जाहूँ मोर घर न दुवार । रमौतीन कईथे, कईसे कईसे होथे तेला जानथस । टेटकी कहिथे, पुस्पा भउजी बतावत रहिस कि पत्नी पति के संजोग होथे । ओतके बेरा म रामदेव आ जाथे । जांथव भउजी भईया आगय ।
रामदेव ह अपन नव जिनगी के सुरूआत करथे । रमौतीन ह पाँव परथे । रामदेव ह कुरिया के दरवाजा ल बंद करके आथे । रमौतीन ल कस के पोटार लेथे । चूमे लगथे । दीया बुझा के सोये लगथे । रामदेव अऊ रमौतीन एक जान अऊ दू परान होगे । जीये मरे के संग कसम खाईन । रमौतीन के मस्त गदराय शरीर रहय, नाक नक्स म कोई सेठाइन से कम नई रहय । नवा जिनगी के किरिया खाके सो जाथे । टेटकी ह सुबह दरवाजा खटखपाथे, भउजी उठ आठ बजे गे हे । रमौतीन लउहा उठ के दरवाजा ल खोलथे, टेटकी ल अति खुसी होईच । रमौतीन कली से फूल बने गे रहय । टेटकी ह भउजी के हाथ ल दबाथे, कईथे बने-बने भउजी । हाँ करके सिर ल डोला देथे रमौतीन ह । टेटकी अऊ रमौतीन तलाब कोती लोटा धर के बाहिर जाथे । तरिया से नाके आ जाथे । रमौतीन ह अगरबत्ती गूंगरधूप जला के देवता के पूजा करथे । तुलसी के चौरा म अगरबत्ती रखथे । रंधनी घर म चल देथे । बिसाहिन अऊ बिसाहू ह बहूपत्तो हाथ के खाना जेवन ल पेट भर खाईच, कहिच बहुत दिन के बाद भर पेट भात खायेव हंव । बिसाहिन कईथे वाह बेटी का बढ़िया भात रांधे हच । टेटकी कईथे वाह भउजी कहाँ ले सिखे हच । रमौतीन कईथे, मोर दाई ले । गौरी संकर मंदिर के तीर म एक सेठ जी यहाँ बरतन माँजत रहेंव, सेठाइन ह मोला खाना बनाय ल सिखाईन । बिसाहिन ह आसीरबाद देईच, आजे के दिन ले तोर गोद म लईका खेलय, मय खेलावय । बढ़िया घर के दिन कटे लगिच ।
by-www.srijangatha.com


text:
रायपुर, 26 मार्च 2018। बेमेतरा जिला के ग्राम कोचेरा के दिव्यांग छात्रा कु. रीना कोसमा के आगू के पढ़ाई के रसदा अब आसान हो गीस। आज भण्डेरा म आयोजित समाधान शिविर म रीना ल मुख्यमंत्री डॉ. रमन सिंह के हाथ बैटरी चलित ट्राईसाइकल मिलीस। रीना ह अभी दसवीं के परीक्षा देहे हे। आगू के 11वीं के पढ़ाई बर ओला चार किलोमीटर दूरिहा भीमकन्हार गांव जाना परही। रीना ह बताइस कि ओला कक्षा छठवीं म ट्राईसाइकल मिले रहिस, जेन टूट गए हे। वो ह लोक सुराज अभियान के तहत नवा ट्राईसाइकल बर आवेदन देहे रहिस अऊ आज ओला नवा ट्राईसाइकल मिल गीस। रीना ह खुश होत बताइस कि अब ओ ह चार किलोमीटर के दूरी आसानी ले पूरा कर लिही। रीना ह ये घलोक बताइस कि पढ़-लिखके ओ ह क्लर्क बनना चाहथे।
दिव्यांग रीना के पढ़ाई के रसदा होइस आसान : पढ़-लिखके बनही क्लर्क
रायपुर, 26 मार्च 2018। बेमेतरा जिला के ग्राम कोचेरा के दिव्यांग छात्रा कु. रीना कोसमा के आगू के पढ़ाई के रसदा अब आसान हो गीस। आज भण्डेरा म आयोजित समाधान शिविर म रीना ल मुख्यमंत्री डॉ. रमन सिंह के हाथ बैटरी चलित ट्राईसाइकल मिलीस। रीना ह अभी दसवीं के परीक्षा देहे हे। आगू के 11वीं के पढ़ाई बर ओला चार किलोमीटर दूरिहा भीमकन्हार गांव जाना परही। रीना ह बताइस कि ओला कक्षा छठवीं म ट्राईसाइकल मिले रहिस, जेन टूट गए हे। वो ह लोक सुराज अभियान के तहत नवा ट्राईसाइकल बर आवेदन देहे रहिस अऊ आज ओला नवा ट्राईसाइकल मिल गीस। रीना ह खुश होत बताइस कि अब ओ ह चार किलोमीटर के दूरी आसानी ले पूरा कर लिही। रीना ह ये घलोक बताइस कि पढ़-लिखके ओ ह क्लर्क बनना चाहथे।


text:
नवनीत शुक्ला, मुंगेली। बहुचर्चित सीडी कांड म अपन मुखिया के गेरफ्तारी के बिरोध बर निकले कांग्रेसी कार्यकरता मन ल आज बिहिनिया पुलिस ह गिरफ्तार कर लिस । आज जिला अध्यक्ष आत्मा सिंह क्षत्रिय ह अपन कार्यकर्ता संग रायपुर जाय बर निकले रहिस । जेन ल बीच रस्ता ले गिरफ्तार करे गिस । अउ पुलिस मेस म अस्थायी जेल बना के उनला रखे गिस । अपन नेता संग होय ये काम ले कांग्रेसी मन म भारी गुस्सा नजर आत रहिस । जिला अध्यक्ष कांग्रेस कमेटी मुंगेली, जिला अध्यक्ष कांग्रेस कमेटी मुंगेली ह कहिन के भूपेश बघेल संग होए ये असोभनीय काम के हम निंदा करथन । अउ एखर बिरोध करथन । हमर नेता ल बिना सर्त के छोड़े जाय।.
Home ताजा समाचार अपन नेता के होइस गिरफ्तारी के बिरोध म उतरिस कांग्रेसी


text:
संगी हो जइसे अभी हमन हिन्दी दिवस मनाए हावन, अपन राष्ट्रभाखा ल रंग-रंग के आयोजन कर सुमरे अउ बढवारी खातिर उदिम करे हावन, ठउका अइसनेच छत्तीसगढी खातिर घलो करे जाय।इहां के जम्मो भाखा, जम्मो संस्कृति अउ जम्मो चिन्हारी खातिर पूरा चारोंखुंट रंग-रंग के आयोजन करे जाय। सरकार के मुंह देखे ल छोड़ के अपन-अपन ठउर म अपन-अपन गांव, शहर अउ सभा-समिति म कोनो न कोनो किसम के आयोजन करन।
आप मन का कहिथव? का मोर कहना सही हे? त अपन बिचार के संग आप का आयोजन कर सकथौ या आयोजन करवा सकथौ एकर सोर-संदेशा देवव।
जम्मो झन ल जोहार
सुशील भोले
संजय नगर (टिकरापारा) रायपुर (छ.ग.)
मोबा. नं. 98269-92811


text:
श्रमिक मन के 26 हजार बच्चा मन ल 11.67 करोड़ के प्रोत्साहन राशि वितरित
रायपुर 13 जून 2017। छत्तीसगढ़ भवन अउ आन सन्निर्माण कर्मकार कल्याण मंडल कोति ले साल 2016-17 म प्रदेश के निर्माणी श्रमिक मन के 26 हजार 675 बच्चा मन ल प्रोत्साहन राशि देहे गए हावय। ए बच्चा मन ल ग्यारह करोड़ 67 लाख के प्रोत्साहन राशि देहे गए हावय। छत्तीसगढ़ भवन अउर आन सन्निर्माण कर्मकार कल्याण मंडल कोति ले भवन अउर आन सन्निर्माण काम म लगे श्रमिक मन के 75 प्रतिशत अंक पवइया मेधावी छात्र-छात्रा मन ल कक्षा दसवीं ले दू हजार रूपिया ले 12 हजार 500 रूपिया तक प्रोत्साहन राशि दे जात हावय। योजना के तहत छत्तीसगढ़ माध्यमिक शिक्षा मंडल कोति ले आयोजित कक्षा दसवीं अउ बारहवीं परीक्षा परिणाम के टॉप टेन म आवइया छात्र-छात्रा मन ल मंडल ले एक लाख रूपिया के प्रोत्साहन राशि दे जात हावय। पंजीकृत श्रमिक मन के बच्चा मन ल शासकीय आई.टी.आई., इंजीनियरिंग, मेडिकल, लॉ, डेन्टल, नर्सिंग, पालिटेक्निक अउ कृषि महाविद्यालय अउ आई.टी.आई. म प्रवेश लेहे म सबो शैक्षणिक शुल्क, छात्रावास शुल्क अउ भोजन म होवइया खरचा के पूर्ति कर्मकार कल्याण मंडल कोति ले करे जात हावय। एखर अलावा साल म एक पइत दू हजार रूपिया स्टेशनरी खर्च के रूप म देहे जात हावय। अशासकीय संस्था मन म प्रवेश लेवइया छात्र-छात्रा मन ल शासकीय संस्था मन बर निरधारित शुल्क के बराबर शुल्क देहे के प्रावधान हावय।


text:
भारत अऊ बांग्लादेश अपन-अपन सीमा के संयुक्त निगरानी बर रणनीति बनाए म सहमत होए हें। नई दिल्ली म भारत के सीमा सुरक्षा बल अऊ बांग्लादेश के बॉर्डर गार्ड ऑफ बांग्लादेश के बीच शुरू होए बातचीत म ये रणनीति बनाए के संगें-संग आन कई मसला मन उपर बातचीत शुरू होए हे।
Related Articles
भारत अऊ साइप्रस के बीच आज होही प्रतिनिधिस्तर के गोठ-बात
भारत अऊ साइप्रस के बीच आज प्रतिनिधिस्तर के गोठ-बात होही। राष्ट्रपति रामनाथ कोविंद के आज साइप्रस म औपचारिक स्वागत करे जाही। राष्ट्रपति रामनाथ कोविंद तीन देश मन के यात्रा के पहिली चरण म काल साइप्रस म भारतीय समुदाय के मनखे मन ल संबोधित करिन। अपन संबोधन म राष्ट्रपति ह कहिन कि भारत के संग साइप्रस […]
रोजा इफ्तार के बाद 175 मनखे के तबीयत खराब
[responsivevoice_button voice=”Hindi Female” buttontext=”ये खबर ला सुनव”] भाषा, बहराइच, 06 जून 2017। उत्तर प्रदेश मं बहराइच जिला के हुजूरपुर क्षेत्र मं एक मदरसा मं होए रोजा इफ्तार मं दूषित चीज खाए ले 175 ले जादा रोजेदार गम्भीर रूप ले बीमार हो गीन। पुलिस सूत्र हर आज इहां बताइस कि हुजूरपुर इलाका के हरवाटांड गांव के […]
आइंस्टीन अऊ हॉकिंग से घलोक तेज हे ए नोनी के IQ
ब्रिटेन मं रहइया भारतीय मूल के 12 साल के राजगौरी पवार ह IQ टेस्ट मं आइंस्टीन अऊ स्टीफन हॉकिंग ल घलोक पीछू छोड़ देहे हे। ये बात दुनिया के सबले बड़े अऊ जुन्ना मेन्सा सोसाइटी के आईक्यू टेस्ट मं आघू आए हे। अंगरेजी अखबार के खबर के मुताबिक, राजगौरी पवार पाछू महीना मैनचेस्टर मं ‘ब्रिटिशर […]


text:
हमर संस्कृति हमर पहिचान
संगवारी हो, हमर हरियर पतित पावन भुइया छतीसगढ़ हवय।महतारी के मयारू कोरा म हमर कला अउ संसकिरीति के पालन पोषण होवत हवय। धान के कटोरा हमर छत्तीसगढ़ के कला अउ संसकिरीति के दुरिहा दुरिहा म पहिचान हवय। हमर छतीसगढ़ के संसकिरीति ह पूरा भारत देश म सबले जादा धनवान संस्कृति के हवय। हरियर भुइया हमर छतीसगढ़ के जतका मीठ संसकिरीति हवय ओतके मीठ हमर गुरुतर भाखा छतीसगढ़ी हवय। करमा ददरिया सुवा पंथी कोन जनि कब ले आगास म गुनंजत् हे उही ला हमर पुरोधा कलाकार मन सहेज के राखे हे। नाचा गम्मत म हबीब तनवीर जी ह अपन कला के बल म पूरा दुनिया के कलाकार मन ल दाँत म अंगरी चाबे बर मजबूर कर दिन। फेर आजकाल हमर छतीसगढ़ी कला अउ गीत संगीत म बहुत ज्यादा फुहड़ता ह समागे हवय। परदेसिया राग धुन ह हमर गीत संगीत म समागे हवय। आजकल हमर फिल्म अउ गाना म रैप गाना आगे हवय। हमर छतीसगढ़ म परदेसिया मन के राज तक हाबेच अउ उही परदेसिया मन हमर संसकिरीति अउ संस्कार ह दूसर राज के संसकिरीति संग जोड़त हे। सिरतोन म कहिबे ता फिलिम सिनेमा के मतलब होथे की जिनगी अउ तिरतखार के होवत घटना ह संजो के राखे रइथे तेन ला सिनेमा अउ फिलिम कहे जाथे। कहे के मतलब है की संसकिरीति अउ कला के संरक्षण करे के खातिर फिलिम ल् बनाये जाथे। आज तो फइसन अउ चटक मटक के जमाना हे अउ पूरा बिदेसिया संस्कृयी ह हमर छतीसगढ़ म आगे हवय रामेश्वर बैसनव जी लिखीन-
गाना के मुखड़ा म चिखला सने हे
गुंडा अउ बदमाश हीरो बने हे
तन म हीरोइन के ओन्हा न चेन्दरा
लागथे नाचईया मन सरकस के बेंदरा
कर्मा ददरिया सुवा के गीत ल् आज कोन्हों नई जाने अउ जानथे ता केवल उही बालीबुड के गाना मन ल। अउ हमर गाना ह घलो छतीसगढ़ी सब्दकोस के साधन आय। हमर छतीसगढ़ के गीत संगीत म अब्बड़ मिठास हवय। ईहा तो गीत अउ संगीत ह दाई के लोरी से लेके कोनो मेल मुलाकात तक समय हे। हमर छतीसगढ़ी परिधान ह घलो नंदागे। अब फ़िल्म के कलाकार मन हमर संसकिरीति के लुगरा पंछा ल नई पहिरे। सिरतोन म हमर गांव के दाईं अउ बहिनी मन लुगरा पहिरे मुड़ ल ढाकथे त सुग्घर देवी बरोबर लागथे। अउ ये सब परदेसिया मन के सेती नन्दावत हे। हमर छतीसगढ़ ह घलो अब्बड़ अकन कलाकार हवय। हमर राज के कलाकार ह हमर संसकिरीति ल् बने ढंग ल् जानही।फिलिम म तो दूसर राज के कलाकार मन अपन कलाकारी करत हे। त् दूसर के संसकिरीति के खिलवाड़ करे बर आघु ये जोजवा मन आघु रइथे। हमरेच राज म हमी मन ला उपेक्षा मिलथे ता पीरा ह अउ बाढ़ जाथे। ता हमू मन जुरमिल के ये दूसर संसकिरीति ल् लड़े बर आघू आवन। जेखर ले हमर संसकिरीति ह धनवान बने रहय अउ हमरो कर्तव्य हरय की हमर कला के संरक्षण बर आघु आवन।
दीपक साहू “आभा”
मोहदी मगरलोड
[responsivevoice_button voice=”Hindi Female” buttontext=”ये रचना ला सुनव”]


text:
रायपुर । प्रदेस म छह अगस्त ले मीजल्स अउ रूबेला टीकाकरन महाअभियान सुरू होवइया हे। प्रदेस 83 लाख लइकामन ल टीका लगही, रायपुर जिला म 7.40 लाख लइका मन हे। ये टीकाकरन आसान नइए, काबर के अभिभावक मन सहमति नइ देवत हे, उमन ह डरे हवय।
ये वजह हे के स्वास्थ्य अमला रोजाना स्कूल मन म जावत हे, प्रबंधन ले मिलत हे। उमन के माध्यम ले अभिभावक मन तक पहुंचे जात हे अउ उमन ल ये बीमारी के बारे म समझाय जात हे। सरकारी स्कूल म कोनो दिक्कत नइए, लेकिन निजी स्कूल मन म अतिरिक्त प्रयास करे बर पड़त हे। येकर संग स्वास्थ्य अमला लगातार दूरस्थ क्षेत्र मन तक म नजर रखे हुए हे
छह अगस्त ले लगातार दो महीना तक ये टीकाकरन होही। स्कूल मन के अलावा सबो स्वास्थ्य केंद्र मन म टीकाकरन होही। ये टीका पूरी तरह ले मुफ्त हे। स्वास्थ्य विभाग ह ये घलो अपील करे हे के अगर कोनो संस्था या व्यक्ति येकर बर पइसा के मांग करत हे त तत्काल येकर सूचना देवय। विभाग के ये घलो कहिन के येकर कोनो साइड इफैक्ट नइए।
खसरा (मीजल्स) या शीतला रोग लइका मन ल होय वाले बेमारी हे जे, छूय ले फइलथे। ये एक तरह के वायरस (मीजल्स वायरस) ले होथे। ये बेमारी म पूरा सरीर म लाल दाने या चकत्ते हो जात हे। बुखार, खांसी अउ नाक बहे के समस्या घलो हो सकत हे। ये बेमारी ले बचे बर टीका उपलब्ध हे।
रूबेला ल जापानी खसरा या तीन दिनी मीजल्स घधलो कहथे। रूबेला वायरस ले उत्पन्न अत्यंत सिघ्रता ले फइलने वाला संक्रमन हे। ये हल्का लाल या गुलाबी रंग के घाव मन ले पहिचाने जाथे। ये त्वचा अउ लसिका ग्रंथी मन ल प्रभावित करत हे। आमतउर म ये मंद होथे।
हर बछर 1.40 लाख लइका मन के मउत
मीजल्स, रूबेला बीमारी मन ले हर बछर दुनिया भर म 1.40 लाख लइका मन के मउत होथे। भारत म येकर संख्या काफी अधिक हे। छत्तीसगढ़ म फिलहाल मउत के कोनो केस आघू नइ आए हे।
आसान नइए मीजल्स अउ रूबेला टीकाकरन महाअभियान
रायपुर । प्रदेस म छह अगस्त ले मीजल्स अउ रूबेला टीकाकरन महाअभियान सुरू होवइया हे। प्रदेस 83 लाख लइकामन ल टीका लगही, रायपुर जिला म 7.40 लाख लइका मन हे। ये टीकाकरन आसान नइए, काबर के अभिभावक मन सहमति नइ देवत हे, उमन ह डरे हवय।